
Emlékezés Deák Ferencre 


Elöljáróban 


Micsoda Negyvennyolcunk volt nekünk! Mint az ősidőkben, amikor az 
írástudók csakugyan lángoszlopokként mutatták az utat a népeknek, a 
magyar forradalom vezető emberei is egyszersmind az írás mesterei voltak. 
E kor irodalomtörténete és köztörténete elválaszthatatlanul bonyolódik 
össze, s hogy ez nem mindennapi dolog, eléggé mutatja a nagy francia 
forradalom, amely a maga idejében alig hozott létre klasszikus irodalmi 
értékeket. Nálunk viszont az irodalom és a forradalom a szó szoros 
értelmében azonos üggyé vált 48-ban. 


Magát a forradalmat költő robbantotta ki, akit épp ezért nem csupán 
szép versek művészének tart népe, hanem valamiképpen legkedvesebb 
fiának, legjobb eszméi megtestesülésének. A harc eszmei előkészítésében, 
az országos ébredés megindításában az oroszlánrész egy reformer grófé, 
aki könyvekkel hívja ki maga ellen a magyar parlag maradi védelmezőit, s 
aki röpiratokkal tiltakozik az ellen, hogy reformművét ügyének ifjabb 
folytatója forradalomba fejleszthesse át, s aki mégis, amikor a tenger 
feltámad, nem fél a hányódó hajóra szállni, a nagy bukás után pedig Ein 
Blick-jével, minden idők e leghatalmasabb magyar politikai iratával áll ki a 
diadalmas ellenforradalommal szemben. A vetélytárs, aki írásaiért vállalt 
börtönnel kezdi politikai pályáját, cikkekkel alapozza meg hírnevét, szebb 
mondatokat alkot, mint a hivatásos prózaírók, s amikor a háború kitör, 
szinte puszta szavakkal teremt pénzt, fegyvert és katonát a harcra. 


És a többiek? A magyar romantikus irodalom megteremtői és 
neveltjei. A forradalmi kormány közoktatását egy regényíró szervezi, utóda 
az immár köztársaságivá lett minisztériumban addigi történetírásunk 
legnagyobb alakja. Miniszterelnökéről elmondhatjuk, hogy ifjúkorában 
verset írt... Párizsi követünk egy ma is megragadó történelmi-bölcseleti 
dráma költője, a Honvédelmi Bizottmánynak az emigrációt is vállaló hű 
tagja a romantikus regény első magyar mestere. (Az őt is túlszárnyaló 
mesemondó majd a harc után szállítja a nemzet vigasztalására szolgáló 
álmokat, mégpedig regényben, tehát abban a műfajban, amely Európa 
fejlettebb országaiban már a legrealistább mondandókat hordozza.) 

Igaz, a hadsereg élén egy száraz vegyész állt, aki magát nagy 
reálpolitikusnak képzelte, s mégis a legromantikusabb pózban, az ellenség 
lovagiasságában bízva tette le a fegyvert, hogy utána természetesen ő is az 
önigazoló ívek tömegével álljon be az írópolitikusok seregébe. 


Egyetlen igazán prózai alkatot találunk a szenvedélyesen lírai 
írástudók e fényes seregében — Deák Ferencet. Néhány cikket, levelet 
lediktált ugyan ő is, könyvet is írt, de csak tudományos-politikai értekezést, 
műveinek kötetei többségükben nyugodtan érvelő szónoklatokból tevődnek 
össze. Még szoborrá meredve is kényelmesen ül, Kossuth, Petőfi, 
Széchenyi, Eötvös állva izgató, szónokló alakjainak szomszédságában. 
Csak természetes, hogy ilyen alkattal nem a harcok hevében, hanem a 
szenvedélyek kihunytával lett a nemzet legnagyobb politikusa. A tüzes 
próféták világraszóló küzdelme után a végrendeletet teljesítő közjegyző 
nyugalmával, higgadtan felmérte az örökséget, s tárgyiasan kijelölte az 
utódok feladatait. 


Mindezért hálából a haza bölcsének nevezték el. Más országokban 
egy Spinoza, egy Voltaire, egy Hegel számít bölcsnek. Különös 
históriánkhoz illik, hogy nálunk e címet épp egy államférfiú kapta meg. 

De mert tartósan csak a lehetetlenség hőseit, az egek ostromlóit 
csodáljuk, az elkerülhetetlen alku embere fokozatosan elveszítette egykor 
két országra is kiható népszerűségét. Most száz esztendeje, hogy meghalt, s 
hosszú évtizedek óta alig beszélünk róla. 


Kossuthnak népe van, Széchenyi emlékét makacs hívek őrzik, 
Görgeyért egy kicsiny (bár annál zajosabb) szekta csatázik, Deák emléke 
körül feltűnést sem keltő csend honol. Több mint negyven éve, hogy 
utoljára adtak ki válogatást műveiből. Mintha a ma emberének semmi 


szüksége sem volna Deák Ferenc életének tanulságaira, eszméire, 
gondolataira. 


E kényszerűen rövid dolgozatnak elöljáróban is bevallott célja, hogy e 
fényűző közönyt megkérdőjelezze. Abban a meggyőződésben, hogy 
Deákot nem zárhatjuk be a történettudomány szaktémái közé — az 
életműnek legalább summázatára a szélesebb nemzeti köztudatnak is 
szüksége van. E kurta életrajzi vázlatban éppen ezért igyekszem bőven 
idézni magát Deákot, hadd érveljen ő maga mellett, s legalább ennyiben 
hadd pótoljuk — remélhetőleg csak rövid időre — azt a régóta esedékes 
válogatást, amely műveinek javát lesz hivatott felmutatni korszerű 
felfogásban. 


Deák Ferenc a reformkorban is a legnagyobb politikusok sorába 
tartozott. De mert népszerűségét, hírnevét mindenekelőtt a kiegyezés 
növelte magasra, majd az is kezdte ki életművét, 1867-tel többet kell 
foglalkoznunk, mint egy szabályos életrajzi vázlatban arányos volna. 


Kis füzetünk hiányosságai bárcsak ösztönzésül szolgálnának egy új, 
modern Deák-monográfia megszületéséhez! 


Franciscus Deák 


Ökörhajcsárok, katonák, diákok alapozták meg a családot. A nemességet 
szerző Deák-ős a XVII. században jutott címeréhez, mely a buzogánnyal és 
a tollal egyszerre utal hadi és írástudói érdemekre. 


Az elődök Zalában szaporították birtokaikat és adósságaikat. Deák 
Gáborné és idősebb Deák Ferenc, a leendő államférfi nagyanyja és 
édesapja főleg ez utóbbiakat gyarapította , fényűző", illetve , gavalléros" 
életmódjával. Idősebb Deák Ferenc a vagyon felosztásakor Söjtört kapta, s 
ott is telepedett meg, egy emeletes urasági lakban. Huszonhét esztendős 
volt, amikor a messze földön híres szépséget, Sibrik Erzsébetet, a Győr 
megyei alispán tizennyolc éves leányát feleségül vette. 


A romantikus században még a legprózaibb nagyság élete is 
tragédiával kezdődik: hetedik gyerekként 1803. október 17-én született 
meg Deák Ferenc, s még azon a napon meghalt édesanyja. A fiatalon 


özvegyemberré lett apa nem viselte el , az anyagyilkos? fiú látását, elküldte 
őt zalatárnoki rokonaihoz, neveljék azok. De ő sem érezte jól magát 
Söjtörön, ahol minden egykori boldogságára emlékeztette, átköltözött 
Kehidára, magával vitte imádott felesége hamvait, majd nemsokára utána 
halt. 


A kis Ferenc, az ötesztendős árva így visszakerülhetett a szülők nélkül 
maradt szülői házhoz, ahol bátyja, Antal lett az egyik gyámja, Klára nővére 
pedig — ahogy mondani szokták — anyja helyett anyja. Klára ugyan később 
férjhez ment, de gyermekei nem születtek, minden anyai ösztönét Ferenc 
dajkálásában élte ki. 

Vár állott a család egykori kehidai háza helyén. Itt, a Zala völgyében, 
szőlők, szederfák, akácok borította tájon nevelkedett Deák, aki iskolái 
miatt hamar elhagyta Kehidát, de később annál gyakrabban és tartósabban 
időzött az általa oly nevezetessé tett udvarházban. 


Elemi iskolai tanulmányait Kőszegen kezdte, azután a keszthelyi 
gimnáziumban, majd a pápai algimnáziumban tanult. Eleinte nemigen tűnt 
ki társai közül, de Nagykanizsán már négy éven keresztül ez állt róla a 
matrikulában: , Franciscus Deák... eminens primus." Amit még ma sem 
kell — lefordítanunk, noha alaposan  kivetkőztünk egykori latin 
tudományunkbál. 


A század — kivált nálunk — második felében legalább annyira az 
anekdotáé, mint amennyire romantikusan zajlott az első fele. Így hát Deák 
biográfiái is tele vannak csattanós történetekkel, amelyeket azonban 
könyörtelenül meg kell rostálnunk. 


Egynek itt érdemes  megkegyelmezni. Annak a Tóth Béla 
Anekdotakincs-ében is fellelhető borzongatóan derűs történetnek, mely 
szerint a kis Deák egyszer játék közben kificamította a nyakát, senki sem 
tudott segíteni rajta, s ekkor elvitték a zalaegerszegi hóhérhoz, mint 
nyakcsigolyaügyekben járatos személyhez, aki helyére is nyomta a gyerek 
fejét. 

, A kritikus napokban — szerette mondani később Deák, utalva az 
1849-es gyásznapokra — ez az eset sokszor eszembe jutott. Gondoltam, a 
hóhér ugyan egyszer helyre igazította a fejemet, de csakhogy valamiképpen 
ki is ne ficamítsa végtére..." 


A gyermekévek szemtanúi szerint Deák már kiskorában megvetette a 
cifraságot, nem törődött ruházatával, bizonyságául annak, hogy későbbi 
legendás egyszerűsége nem csinált póz, hanem az alkat természetes 
megnyilvánulása volt. 


Amikor 1848-ban megnyitották a nemzetgyűlést, Petőfi szükségesnek 
is látta nyugtázni, hogy , Szemere Bertalan öltözete legcifrább, Deáké 
legegyszerűbb". Ismerve Petőfi véleményeit és szóhasználatát, az 
egyszerűség ilyen kiemelése minden bizonnyal a rokonszenv vagy legalább 
az elismerés jelének tekinthető. A plebejus költő és a középnemesi 
politikus e tekintetben oly közel állt egymáshoz, mint senki máshoz e 
korban. Hogy a cifraságot kedvelő úri Magyarországon a népi poéta miként 
jutott el külsőségekben is az egyszerűség kultuszához, eléggé érthető. 
Némileg homályosabb ez a folyamat Deák esetében. Talán hamar 
megmutatkozó  kövérsége, vagy ahogy  tapintatosabban mondják 
életrajzírói, testessége eleve kifejlesztett benne bizonyos gátlásokat a 
gavalléri stílussal szemben? 


Valahol fiziológiai okai lehetnek annak is, hogy egész felnőtt korát 
megrögzött agglegénységben töltötte el. Itt, a gyermek- és kamaszkorban 
kellene megtalálni az okát annak, hogy szerelem nélkül élte végig életének 
hetvenhárom évét. A tánccal, az udvarolgatással, a széptevéssel szembeni 
tökéletes közöny hamar megkülönböztette társaitól, idevágó adataink 
azonban oly szűkösek, a biográfusok pedig oly szemérmesek voltak, hogy 
pusztán kétes találgatásokat engedhetnénk meg magunknak. Helyettük 
elégedjünk meg az életrajzírói túlbuzgóság kiigazításával: nem hihető, 
hogy Deák a haza iránti odaadásból vonta volna meg érdeklődését a másik 
nemtől, mint némely hívei állítják. Valószínűbb az ellenkezője: azért 
töltötte ki egész életét a köz szolgálata, mert másban nem talált kellő 
kielégülést. 


Jogászkultúra 


Hogy a jog mennyiben tudomány, s hogy mennyi a társadalmi 
igazságtartalma, annak vizsgálata nem a múlt idők ábrázolójának dolga. 
Bármi legyen is azonban a véleményünk vagy akár ítéletünk a 


jogtudományról, semmiképpen sem szabad a ma szemüvegén át néznünk a 
XIX. század első felének jogászkultúráját. 


Más, boldogabb - vagy legyünk tárgyiasabbak: fejlettebb — 
országokban már ezrével képezték a mérnököket, technikusokat, 
természettudósokat, kereskedőket és iparosokat, amikor nálunk a nemesi 
ifjúság óriási többsége még mindig a jogban vélte fellelni a legfőbb 
tudományt. A törvénykönyv ad támaszt a Habsburg-önkény elnyomó 
törekvéseivel szemben, a Corpus juris magában foglalja az igazgatás 
tudományának alapjait — mi mást kell még tudni annak, aki mintegy 
beleszületik az ország vezetésébe? 


Csak természetes, hogy Deák is — követve bátyjának, Antalnak és 
szinte az egész nemesi ifjúságnak példáját — középiskolai tanulmányainak 
befejezése után jogásznak ment. 1817 őszén iratkozott be a győri királyi 
akadémiára, ahol négy esztendőt tanult. 

Említsük meg az állapotok jellemzéséül, hogy épp Deák joghallgatói 
évei alatt lett a magyar nyelv rendes tantárgy a győri akadémián... 
(Deáknak így mindjárt alkalma nyílt arra, hogy gyenge osztályzatot kapjon 
magyarból, amit tapintatos biográfusai egy szlovák tanár bosszújának 
tartanak, de ami a nyelvtan iránti csekély hallgatói érdeklődés eredménye is 
lehetett — ezt már sohasem fogjuk megtudni.) 


Az akadémia buzgón ápolta a jó erkölcsöket, ezért is a mindennapi 
misére járás kötelező volt, nemkülönben a havonkénti gyónás és áldozás. 
Kocsmába, kávéházba, sőt táncmulatságba járni éppúgy  carcer-rel 
fenyítendő vétségnek számított, mint a teátrumot látogatni. Ez utóbbi 
tilalmak az ifjúi kihágások iránt semmiféle vonzalmat nem tápláló Deákot 
nemigen sújtották, jellemző viszont, hogy a vallási gyakorlatokban is 
negligens-nek, azaz hanyagnak mutatkozott. Akárcsak a középiskolában, itt 
is utálta a jegyzetelést, első hallásra agyába véste az ismereteket, amiért 
legendás híre kerekedett. A Tudományos Gyűjtemény-t és a classicusokat 
szívesen lapozgatta, a költészet természetesen nem érdekelte, regényt pedig 
(akkor még) kézbe sem vett. Alighanem ő volt az egyetlen művelt magyar 
a maga korában, aki a regényeivel az egész országot lenyűgöző Dugonics 
Andrástól csak ,a mennyiségtan királyi tanítójának?" tudományos műveit 
ismerte... 


Később azért felengedett a poézis iránt, legalábbis Vörösmartyt és 
Aranyt szívesen becsülte, noha nehéz volna meghatározni, hogy 


vonzalmában mennyi része volt e költők némi  alkati-eszmei 
, deákosságának" és a barátságnak, s mennyi műveiknek. Idősebb korára a 
regényeket is megkedvelte, életének utolsó heteiben például két híres 
románt olvasgatott, Eötvöstől a Magyarország 1514-ben és Sue-től az Örök 
zsidó című könyvet, ez utóbbit német fordításban. Hadd emlékeztessünk 
arra, hogy mind a két mű évtizedekkel korábban jelent meg. Akár először 
olvasta őket a másvilágra készülődő beteg, akár ismétlésül, annyi tény, 
hogy az irodalom újdonságai iránt Deák sosem mutatott különös 
kíváncsiságot. 

A győri akadémián, egy iskolatársa szerint, , a defendálás volt az ő 
legerősebb oldala, abban senki sem érte őt utol". Ezekben a nyilvános jogi 
vitákban törvényismerete, érvelőkészsége, páratlan emlékezőtehetsége a 
már elismert jogtudósokkal és ügyvédekkel szemben is fényesen 
megmutatkozott. Tizennyolc éves korára eljutott oda, hogy bárhol 
felüthették előtte a Corpus juris-t, az elkezdett mondatot folytatni tudta. A 
magyar jognak ez a kivételes ismerete a világnak más részein minden 
bizonnyal a fölösleges tudományok közé tartozott volna, de nálunk a múlt 
század első két harmadában ilyen alapokra még nemzeti fontosságú 
ügyekben is lehetett támaszkodni. 


A győri akadémián tartott defensiók és  oratiók szükséges 
előgyakorlatok voltak a leendő államférfi számára, akinek az a szerencse 
jutott osztályrészül, hogy prókátori tudományát később egy egész nemzet 
érdekében fejthette ki. A római jogban gondolkodó, latinul politizáló úri 
Magyarország polgári átalakításának egyik vezető alakja szükségképpen 
épp az a Deák Ferenc lett, aki személyében mintegy megtestesítette a 
polgárosodó földbirtokos osztály , deák" kultúráját. Plautus szójátéka, mely 
szerint nomen est omen (a név egyszersmind végzet is), talán senkire nem 
alkalmazható olyan jellemzően, mint éppen Deákra. 


1823 


Egy évig Kehidán pihente a győri akadémiát, azután 1822 novemberében 
Pestre költözött, ahol ügyvédi vizsgára készült. Ujabb egy esztendő múlva, 


1823 decemberében jelesen le is diplomázott — húszesztendős korára 
végzett ügyvéd lett. 


1823 — ennél az évszámnál egy pillanatra el kell időznünk. Mint 
közismert, ebben az esztendőben született nemzeti Hymnus-unk, a 
demokrácia felé forduló nemesség hazafias költeménye, ám az a Petőfi 
Sándor is, akinek költészete majd véget vet a nemesség több százados 
irodalmi egyeduralmának. De túl az irodalmon, ez az év a megyei 
ellenállás kibontakozásának esztendeje is — az önkényesen adót és 
újoncokat követelő uralkodóval szemben a megyék egy része megtagadta 
az engedelmességet (köztük Zala is, épp Deák bátyjának, Antalnak 
vezérlete alatt). A makacs megyéket a királyi biztosok megtörték, ahol 
kellett, erőszakkal, de az európai forradalmi mozgalmak hullámain 
megerősödő magyar nemesi ellenállás egy új korszak közeledtét jelezte. 

Széchenyi ekkoriban tartózkodott a megyei csetepatéktól, de épp egy 
1823-as naplófeljegyzésének tanúsága szerint olyan gondolatok érlelődtek 
benne, amelyek nemsokára egész osztályát meg fogják döbbenteni. 


Széchenyi naplójából, 1823. május 9. 


, Mire adják rá teljes lélekkel magukat? A mezőgazdaságra? Egy olyan 
országban, ahol egyáltalán nincs kereskedelem — ahol a viszonyok miatt 
annyi kézimunka elforgácsolódik, hol az egyéni érdekek miatt a közjó, 


hogy úgy mondjam, elérhetetlen. — A jogra, törvényhozásra és a 
közigazgatásra? Egyike ez a legnemesebb tudományoknak, amivel egy 
férfi foglalkozhat. — Egy ilyen monarchiában, melyben a magyar 


felforgatónak, békebontónak, egyszóval rebellisnek számít, és ehhez 
mérten bánnak vele, ki előtt pedig az ország törvényei, melyeket a király 


szankcionált és megerősített, szentek - kinek gondja van azok 
végrehajtására, és őrködik épségükön. — Egy ilyen országban, hol a 


hízelgő, a törvényszegő, az esküszegő, röviden a hazaáruló — jogosultnak 
látszó igényt tarthat állásokra, jutalmakra és kitüntetésekre, míg a másik 
rész, mely a törvényt tiszteli, annak előírásai szerint él és cselekszik — ki 
van téve minden üldözésnek, amivel hogy bosszantsák, mindmáig meg van 
a bátorságuk és lehetőségük nekik. — Micsoda jövő áll eme másik rész előtt, 


melynek majd csak az utókor fog igazságot szolgáltatni? — Én a magam 
személyét illetőleg kivételes kegyelemnek tartom, ha Ofelsége nem 
akasztat fel — és egyedül Istennek köszönhetem életemet." 


Csendes évtized 


Ha Széchenyi kapcsos könyvbe zárt forrongásait nem is ismerhette Deák, 
pesti tartózkodása idején, ifjú irodalmárokkal barátkozva, értesülnie kellett 
a támadásra készülődő gróféhoz nagyon is hasonló indulatokról, a Szent 
Szövetség rendszere ellen lázadozó fiatalok felforgató hajlamairól. Ez az új 
nemzedék (Széchenyitől eltérően) nem vett részt a napóleoni háborúkban, 
amelyeket apáik és bátyjaik vívtak, de annál gúnyosabban emlegette a 
hangzatos ígéreteket, melyekkel a győzők ámították ,a felszabadított 
Európa" népeit. , Europa libertati asserta"? — Európának szabadság 
biztosíttatik — erre tettek esküt a szövetkezett uralkodók, s mi lett a 
kilátásba helyezett libertasból? Európa szolgasága, az osztrák, orosz, 
porosz , hármas erőszak" jegyében, ahogyan épp ekkoriban titkon versbe is 
szedte Vörösmarty Mihály, Deák új és ettől kezdve mindvégig leghívebb 
barátja. 

Talán Vörösmarty körének hatása mutatkozik abban, hogy Pesten még 
Deákban is feltámad az írói hajlandóság. Értekezést ír a nemzeti literatúra 
akadályairól, s recensiót Kazinczy Martinuzzi-járól. A költő-barát azonban 
hiába biztatja publikálásra, Deák úgy látja, dolgozatai csak arra jók, hogy 
pipára gyújtson velük. Később meg is semmisíti őket, s ezzel véget ér a 
nemzeti literatúrával való kacérkodása. Ebben az országban, ahol a jogot és 
az irodalmat annyian házasították össze, húszéves ifjúnál oly szokatlan 
módon Deák fel tudta ismerni, mi illik az alkatához, s mi nem. 


A sikeres ügyvédi vizsga után egyébként hamar visszatért 
szülőföldjére. Természetesen nem óhajtott prókátoroskodni, megelégedett 
azzal, hogy különböző megyei tisztséget vállalt el — s megtanult 
gazdálkodni. 


Bátyját, Antalt híressé tette a megyei ellenállás, s így 1825-ben, 
amikor tizenkét évi szünet után az uralkodó kénytelen volt ismét összehívni 


az országgyűlést, Zala az idősebb Deák testvért küldte fel egyik követének 
a rendek ülésére. Ferencre hárult a birtok igazgatása. 


Deák maga vallotta meg, hogy nem volt könnyű e mesterséget 
elsajátítania. Valószínű, hogy nem is nagyon lelkesítették a birtok 
irányításával járó gondok, de amikor rajta volt a sor, ezt a dolgát is ellátta. 


Erre az időszakra esik Deák életének egyetlen említésre méltó 
,nőügye7". Egy szüreti mulatságon megtetszett neki Inkey Szidónia, 
feleségül kérte, de kosarat kapott. Többé nem is kísérletezett e téren. 


Hogy pontosan mi történt, nem tudjuk. Még Ferenczi Zoltán is, akinek 
háromkötetes Deák-monográfiáját e füzet számára adataiban gyakran 
hasznosíthattuk, ezt az epizódot , homályos pontnak?" találta hőse életében. 
Némely kortársak szerint a leányt társnői gúnyolták a kérő kövérsége, 
elhanyagolt külseje miatt, nem hagyva ki azt sem, hogy ruháján a rendetlen 
és mohó étkezésektől származó pecsétek éktelenkednek... Nem születvén 
sem , cipruslombok", sem , szerelem gyöngyei" e meddő vonzalomból, 
Deák egyetlen olyan levelére hagyatkozhatunk, amely általánosságokban 
ugyan, de némileg felvilágosít bennünket ez ügyben. Kiderül ebből az 
1826-os levélből, hogy Ámornak néhány feléje irányzott nyila közül az az 
egy , mélyebben csúszott az oldalcsontok közé", mint kívánta volna, de két 
év alatt a seb egészen begyógyult. . . 


Egy másik, Vörösmartyhoz intézett levelében öngúnnyal Súlyosdi 
Simonhoz hasonlítja magát, ki tudvalévőleg Kisfaludy Károly hőse volt, 
, háromszor vastagabb másnál, gazdaságával sem foglalkozott, csak a 
folyosón egy zsöllyeszékben tanyázva pipázott". És nem nősült meg 
soha... 


Az önirónia gyakran szolgál az érzelmek palástolására. Ezért nem 
szabad eltúloznunk Deák maga megvallotta , prózaiságát". Prózai volt 
alkatánál fogva, de az is akart lenni, mert ösztönszerűen félt az érzelmek 
zűrzavarától. Évődései Vörösmartyval, kinek nemcsak levelei, de sokban 
művei is emlékeztethették őt , a homályos férfiak leveleire", melyekkel 
alábbi írása kezdődik, azért is érdekesek, mert az öniróniával megformált 
önjellemzésnek ritka példái. 


Deák Ferenc Vörösmarty Mihálynak, 
1827. október 16. 


,, Kedves Barátom! Alig ha az epistolae obscurorum virorum sokat 
nem forog kezedben, mert egy idő óta leveleid szinte oly zavartak, oly 
homályosak, mint azokéi. Az Eger alá csoportozott törökök Allah kiáltása, 
a hasadozó várfalak ropogása s a tábori vas zaj annyira elfoglalák elmédet, 
hogy némely leveleidben nem sokkal jobb az öszvefüggés, mint a kadarka 
lével jól lakott göcseji parasztnak okoskodásában; vagy hogy én fenn 
repdeső gondolataidat kövérségemből eredett lelki lomhaságom miatt 
elérni képes nem vagyok, s itthon kányákhoz szokva inkább, mint sashoz, 
kányának nézem a magasan lebegő sast is. 


Annyit csakugyan mégis kitapogattam leveleidből, hogy engem még 
szeretsz; továbbá: hogy lustaságomért bosszankodol; végre: hogy kurta 
leveleidre hosszú választ vársz. 


Hogy szeretsz, annak örülök, s érte én is szeretlek; sőt szeretnélek 
talán akkor is, ha Te nem szeretnél engem, becsülnélek pedig bizonyosan 
mindaddig, míg gazemberré nem lennél, a mit rólad szinte úgy hiszek, mint 
magamról. 


Most veszem észre, hogy ezen sorokban épen oly halmozva említém a 
szeretetet, mint a csalni akaró az emberséget, a becsületet, s ha másnak és 
nem neked (vagy Stettnernek) írnék, gyanútól félve, ki is törleném azokat; 
de így csak álljanak úgy, a mint írám, mert barátságos levélben csak ott 
kell törleni, a hol kétértelműségtől lehet tartani. 


Lustaságomért ne pörölj. Szeress gyöngeségeimmel s akkor szeretsz 
igazán. Tűrjed a bivalynak lomhaságát, mert habár lassan, de sokat emel. 
Ez ugyan prózaikus egy hasonlítás, de igaz; mert futni én sem szeretek, 
emelni pedig, ha kell, vagy másfél mázsát én is elbírok. Ezeket azonban 
lelki erőmre ne értsd, mert eszem élelmemet adó földünknek csak színén jár 


(...) 


Úgy-e prózaikus ember vagyok én? Ideálomat, Súlyosdi Simont, 
elérem nemsokára, csak papunkat lehessen reábeszélni, hogy Súlyosdi 
mesterének személyét viselje mellettem." 


Megyei hivatalok 


Deák első közéleti kísérletei a nemesi tisztségviselés hagyományai szerint 
követték egymást. Funkcióit természetesen nem különös tehetsége alapján 
nyerte el, akkoriban egy birtokos és jogvégzett nemes mintegy 
automatikusan részesült különböző tisztségekben. Deák is mindjárt 
hazatérte után becsületbéli tiszti alügyész lett, azután volt megyei árvai 
bizottsági jegyző, tiszteletbeli ügyész, majd táblabíró is. E csendes, 
csaknem egy évtizeden át tartó , megyei korszakának" végén ismételten 
követnek választott bátyja mellett még surrogatus (helyettes) alispánná is 
előlépett. 


E funkciók túl sok elfoglaltságot nem követeltek, viszont anyagilag 
nem is jövedelmeztek, sőt olykor ráfizetéssel jártak. Mégis, annyi értelmük 
mindenképpen volt, hogy Deák belülről ismerkedett meg a nemesi 
Magyarország igazgatási rendjével, s lassan, de biztosan tekintélyt vívott ki 
magának Zala nemeseinek körében. Vagyis társadalmi bázist teremtett 
érlelődő politikai szerepléséhez. 


Első fennmaradt beszédét is e funkcióinak köszönhetjük. 1829 
szeptemberében Babics József , rabszemély?" védelmét Deák látta el mint 
tiszti ügyész. A fiatal rablógyilkost nem sikerült megmentenie attól, hogy 
, maga megérdemlett büntetésére, másoknak pedig rettentő példájára, az 
emberiség közül keréken törés által... kitöröltetni bíróiképpen? ne 
rendeltessék, de ez a védelem mégis alkalmat adott neki arra, hogy a 
halálbüntetésről a saját, koráénál emelkedettebb felfogását kifejtse. 


A felvilágosult jogszemlélet már a XVIII. században hadat üzent a 
halálbüntetésnek. Voltaire Európa-szerte ismert küzdelmeire fölösleges is 
emlékeztetnünk, de talán még jellemzőbb, hogy olyan forradalmárok, mint 
Robespierre és Marat, a halálbüntetés elvi tagadásával kezdték pályájukat. 
Ilyen példákhoz mérve Deák álláspontja nagyon is mérsékeltnek látszik. 
De ha azt is figyelembe vesszük, hogy Magyarországon akkoriban a 
feudális ítélkezésnek milyen könyörtelen, sőt brutális rendszere uralkodott, 
s hogy Marat meg Robespierre a meghirdetett absztrakt és abszolút 
emberiesség elveitől roppant hamar volt kénytelen eljutni a nyaktiló 
konkrét gyakorlatáig, Deák viszont egy életen át kitartott a maga mérsékelt, 
de következetesen érvényesített jogi felvilágosultsága mellett, akkor nem 
fogjuk fölényesen lekicsinyelni ennek a felvilágosultságnak alábbi, első 
jelentkezését sem. 


Deák a halálbüntetésről 


, ( . ) Számosak az említett somogyi gyilkosságon kívül is Babics Józsefnek 
maga által megvallott vétkei, melyek a törvények szoros rendeléséből halált 
hozhatnak fejére. De nem is védelmezettjének ártatlanságában bizakodik a 
védelmező tiszti ügyész, hanem egyedül hazánk  ítélőszékeinek 
kegyességében; nem a bíráknak szoros igazságától, hanem felebarátjaik 
gyarlóságán könyörülni szerető szelíd emberiségétől remél irgalmasabb 
ítéletet. Nem a megvallott vétkek valóságát veszi kétség alá, nem 
föloldoztatást kíván, mert ezt óhajtani vakmerő képtelenség volna; hanem 
csak odajárul kérelme, hogy a törvénynek kemény rendelése által kiszabott 
halál helyett ideig tartó bármely nehéz büntetés rendeltessék. 


A halálos büntetésnek célja nem bosszúállás, mert a bosszúállás 
kegyetlen indulat, ilyen indulatot pedig az igazság kiszolgáltatásának 
ismerni nem szabad. De elégtételt sem szerez a halálos büntetés; mert a 
meggyilkolt polgárok életét semmi büntetés, semmi kegyetlenség vissza nem 
adja többé a köztársaságnak. Ha azonban a kemény törvény szoros 
rendelését irgalom és könyörületesség mérsékeli; ha az ítélet nem csak 
törvényen, hanem felebaráti szereteten is alapul: megtartatik egy polgár, 
kinek élete a köztársaságnak még talán hasznára válhat. Csak olyan 
gonoszokat kell tehát halálos büntetésekkel kiirtani, kiknek megmaradása 
több kárt okozna a közjónak, mint a mit az egy polgárnak eloltott életében 
veszthet; de a hol a bűnös megtérni készül, a hol alapos reménység lehet 
jobbulásához, ott szebb és felségesebb, a közjóra hasznosabb, s talán ezért 
igazságosabb is az életet megtartó kegyelem, mint a halálos törvénynek 
pontos teljesítése." 


A , hóbortos" követ 


Ugyanilyen méltósággal hömpölygő körmondatokban, csak éppen országos 
fontosságú ügyekben szólalt meg Deák az országgyűlésen is, ahová 
egészen sajátos, de akkoriban magától értetődő módon került. 


Deák Antal ugyanis belefáradt a közügyekbe, s 1833 elején lemondott 
követi tisztéről. Betegeskedései, megyei politikai bonyodalmai mellett nem 
kis "mértékben az befolyásolta döntését, hogy az országgyűlés 
radikalizálódó szelleme egyre inkább túllépte — Deák Antal 
meggyőződésének határait. E meggyőződést pedig épp az a Kölcsey 
jellemezte a legtökéletesebben, akit az idősebb Deák fivér az országgyűlés 
egyik megrontójának, a , túlzó" szabadelvűség egyik fő gerjesztőjének 
tartott. 

, Csendes komolyságú, próbát állott characterű férfiú — olvashatjuk 
Deák Antalról az Országgyűlési napló-ban -; s éppen az, ki a múlt 
országgyűlésen az udvartól önkényt ajánlott tanácsos címet el nem 
fogadá." 

A jellemzésnek ez az első része akár az ifjabb Deákra is citálható 
volna — épp a csendes komolyság és a próbált character különbözteti meg 
sok más kortársától őt is. De a folytatásban Kölcsey olyan maradiságra 
tapint rá, amivel az ifjabb Deák nem vádolható: , Ez különben a Verbőczy 
által kijegyzett natio embere, s a nagy tömegre kedvező pillanatot nem 
vetett..." 


Reformországgyűléseink érdemi ismertetésére egész füzetünk sem 
volna elég, közhellyé vált summázatokat ismételgetni pedig akkor sem 
illik, ha ezekkel esetleg meg lehetne szerezni ,a korrajz mintaszerűen 
tömör felvázolásáért" járó kritikusi dicséreteket. Mellőzve ezért a 
reformkor küzdelmeinek lényegi ábrázolását, hadd emeljük ki Kölcseynek 
Deák Antalról adott fenti karakterisztikáját, mint amely a diéta két fő 
irányzatának jellemző meghatározását is magában foglalja: az egyik 
oldalon Verbőczy natiójának embereit, tehát a nemesi kiváltságok 
védelmezőit látjuk, a másik oldalon azokat, akik Kölcseyvel együtt — ,a 
nagy tömegre? is ,kedvező pillanatot? vetve a  jobbágyrendszer 
felszámolására törekedtek. 


Történelmi érdekesség, hogy a Béccsel szemben minden nemzeti 
sérelemre érzékeny, de a kiváltságait makacsul oltalmazó birtokosság egyik 
számottevő alakja is egy Deák volt, az új, a szabadelvű irányzatnak pedig 
egy másik Deák lett kiemelkedő megtestesítője. Antal személyesen 
ajánlotta a megyének, hogy maga helyett válasszák meg öccsét, ami 1833 
áprilisában meg is történt. 


Mi vezethette Deák Antalt, hogy épp a szabadelvűség útjain egyre 
határozottabban fejlődő öccsét ajánlotta maga helyett? A nádor saját 
fenséges szavaival igyekezett maradásra bírni Deák Antalt, a követtársak 
pedig huszonöt aláírással kérték ugyanerre, de Zalának ekkor már távozni 
kívánó első követe kitartott, s így érvelt: , Küldök én nektek magam helyett 
egy fiatal embert, kinek kisujjában több tudomány és képesség van, mint 
egész magamban." 


Deák Antal egyik indítéka tehát az lehetett, hogy elismerte öccsének 
nagyobb tudományát és tehetségét. Másik szempontját ezek a szavak 
árulják el: , Nem vagyok még vén ember — mondta a marasztaló 
követtársaknak —, de közületek már kiöregedtem. Ferkó öcsém jobban illik 
hozzátok; ő is olyan hóbortos, mint ti vagytok." 


Az önérzetet és öniróniát vegyítő szavak sejtetni engedik, hogy Deák 
Antal felismerte a diéták kibontakozó új irányzatát, s valamiféle családi 
szolidaritás alapján jónak látta, ha testvére jelen lesz, s Zala követeként épp 
ő lesz jelen az új korszakban. 


Így lett Deák Ferenc diétai követ 1833-ban, életének harmincadik 
évében. Testvéri ajánlással mindjárt , a hóbortosoknak", a jobbágyrendszer 
ellenzőinek politikai súlyát gyarapítva, nem akármilyen nyomatékkal. 
Magyar ruhában, kardosan nem kelthetett túlzottan lenyűgöző látványt, de 
a rendek gyűlésén nemcsak maradiság, nemesi osztályönzés érvényesült, 
hanem a higgadt értelem meggyőző szavának is volt hatása vagy legalábbis 
tekintélye. 

Kossuth csak , távollevő követként?" vett részt ezen a diétán, s 
különben is, merész tudósításainak szerkesztéséért hamarosan börtönbe 
került. Kölcseyt (kinek a reformkorszak szellemi megalapozásában sokkal 
nagyobb része volt, mint azt általában — minden érdemet Széchenyinek 
tulajdonítva — a köztudat véli) maradi megyéje lemondásra kényszerítette. 
Így a most következő országgyűlések korszakának az alsótáblán 
fokozatosan Deák Ferenc lett a vitathatatlan vezéralakja, a polgári 
átalakulás nyugodt, de határozott szavú úttörője. 


, A jobbágyoknak személy- és vagyonbeli 
bátorságáról" 


Deák 1833. május elsején először jelent meg az úgynevezett kerületi 
ülésen. Júniusban már elvi jelentőségű kiállásra vállalkozott egy Kölcsey 
által , iszonyú tusának?" nevezett vitában. 


Az alkalmat az úrbér tárgyában készült VIII. törvénycikk szolgáltatta. 
A javaslat két paragrafusa azt rendelte, hogy a jobbágyok ,.csak akkor 
háborgattathatnak vagyonukban vagy személyükben", ha törvényesen 
kijelölt bíró kihallgatja őket, s joguk legyen minden követelésükre és 
személyük sértésére , akárki ellen" fölperesként jogorvoslatot keresni. 


Vagyis elemi emberi jogokról volt szó. De ezekért több mint fél 
századdal az amerikai függetlenségi nyilatkozat és négy évtizeddel az 
emberi jogok francia deklarációja után a feudális Magyarországon még 
kemény országgyűlési harcban kellett verekedni. Olyan követekkel 
szemben, mint például az Arad megyei és veszprémi, akik 
, alkotmányunknak s az egész nemesi karnak végromlását" látták abban, ha 
a jobbágy a nemes ellen is a törvényre apellálhat. 


A természet törvényére hivatkozott Deák, tehát a francia 
felvilágosodás (és a nagy forradalom) alapelvére, de tette ezt minden 
forradalmi indulat, harci szenvedély nélkül, mintha csakugyan a világ 
legtermészetesebb dolga volna, hogy a nemesi önkény sok százados 
uralmának véget kell vetni: 


, A javaslott VIII. cikkely iránt nekem különös utasításom nincs; de 
mivel abban az emberiség legszebb jussai határoztatnak meg, pártolom azt 
szívem érzése szerint, és pártolni csak akkor szűnhetem meg, ha ettől 
küldőim egyenes rendelése eltilt. Van egy törvény, mely minden polgári 
törvények fölött örök és változhatatlan, melyet a világ kezdetétől ennyi 
századokon keresztül semmi álokoskodás sarkaiból ki nem forgatott, semmi 
hatalom és erőszak el nem nyomhatott; egy oly törvény, melynek legkisebb 
sértését keserű bosszúállás követte mindenkor; egy oly törvény, melyet az 
alkotó minden jobb ember szívébe vésett, mely nélkül polgári alkotmány 
erősen nem állhat, mely nélkül írott törvény igazságos és boldogító nem 
lehet, és ez: a természetnek szeghetetlen szent törvénye. Ezen törvény 
parancsolja, hogy minden ember személye sérthetetlen legyen; ez öntött 


minden ember kebelébe önvédlési ösztönt és akaratot; ez adott neki 
hatalmat arra, hogy sértője ellen gátolva és bosszúlva erőszakot 
használhasson. De polgári társaságban ezen hatalmat az írott törvény sok 
esetben kivette az egyes polgárok kezéből, mert a mindenkori önvédelem és 
bosszúállás a társaság céljaival meg nem férhet; ugyanazon írott törvény 
kötelessége tehát a haza minden lakosának személybeli bátorságát oly 
lábra állítani, hogy törvényen kívül önkény szerint senki mást ne 
bánthasson. Hazánkban is gondoskodtak erről törvényeink, de csak a 
nemesekre nézve; meghatároztatott az, hogy a nemest ítélet nélkül bántani 
nem lehet. De a szegény nemtelen jobbágy felejtve vala mindenkor; őt a 
földesúr bírósága alá adták törvényeink még ott is, hol a bíró egyszersmind 
kereső fél vala; őt törvény nélkül, gyakran meg sem hallgatva, oly vétekért 
büntette indulatos felhevülésében az uradalmi tiszt, mely által önszemélyét 
vélte sértve lenni, s ez akkor nem annyira büntető bírónak, mint bosszút 
álló erőszakoskodónak tekintethetett volna. Így eredtek a törvény 
hiányossága miatt visszaélések; így gyakorlotta sok földesúr azt, a mit 
rendes társaságban gyakorolni senkinek nem szabad: önügyében a 
bíróságot, önszemélye sértése miatt a bosszút. (...) Mivel tehát a javallott 
cikkely a jobbágyok személybeli bátorságát eszközli, a t. RR-et annak 
elfogadására kérem. Nem úgy kérem ezt, mint kegyelmet vagy ajándékot, 
hanem úgy sürgetem, mint igazságot, melyet az emberiség jussainak sértése 
nélkül meg sem lehet tagadni; nem új engedményt kívánok, hanem azon 
jusst, mely a természet törvénye szerint jobbágyainkat is illeti, s melyet a 
földesurak gyakran visszaélésekkel súlyosítva bitorlottak, kívánom én 
visszaállíttatni; kívánom nyolc százados constitútiónknak nyolc százados 
igazságtalanságát enyhíteni. A haza ügyének nevében óhajtom ezeket; mert 
a közboldogság ott általános nem lehet, a nemzet virágzása nem 
képzelhető, a hol még a személybeli bátorság is csak privilegium, s a hol 
azt a kisebb rész csak kizárólag gyakorolja." 


Sérthetetlen elvek és szomorú 
kénytelenségek 


A VIII. törvénycikket a t. RR-ek, a tekintetes karok és rendek többsége 
elfogadta. Általában azonban az érdemi ügyek nemigen haladtak előre. 
Ahogyan még Deák Antal kifejezte magát, , mint a sárba süllyedt szekér, 
sem előre, sem hátra nem mehettek". Ha osztrák érdeket sértett valamely 
indítvány, az udvar emberei megtalálták a módját a vég nélküli 
huzavonának, ha a magyar nemesi osztályérdek forgott veszélyben, a 
tekintetes karok és rendek folyamodtak hasonló taktikához. Az ellenzéki 
követek, mint Deák is, felszólalásaikban megfogalmazták az ország polgári 
átalakulásának sok helyes elvét, de a fényes szavakba foglalt szent és 
sérthetetlen elvek gyakran hullottak alá a , szomorú kénytelenségek" 
sarába. 


A szomorú kénytelenségek fogalmát épp Deák használta abban a 
beszédében, amelyet a vallásszabadság tárgyában tartott. A vallás 
szabadsága akkoriban természetesen egészen mást jelentett, mint ma — 
egyértelműen a katolicizmus egyeduralma ellen irányult, s az összes többi 
felekezet hívének egyenjogúsítását követelte. Deák, mint meggyőződéses 
liberális, egy életen át védte a vallásszabadság ilyen értelmezését, sőt 
később az egyház és az állam határozott szétválasztásának programját is, de 
amikor látta, hogy a felekezeti szenvedélyek fellobbanása milyen jól jön 
azoknak, akik a diétát a végeérhetetlen civakodásokba akarják fullasztani, 
1833 júliusában a vallási vita elnapolására tett javaslatot. 


Beszédének egész hangneme, de kivált kezdete a reformkori szellemi 
harcok legnemesebb pátoszával, már-már egy Vörösmarty zengő 
szólamával tűnik ki: 


, Súlyos átok gyanánt nyomja nemzetünket a hajdan korból, úgy 
látszik, örökségül reánk szállott irigy viszálkodásnak minden közbizodalmat 
elfojtó indulatja. Sok kincsekkel áldotta meg a természet hazánkat; de az 
irigy sors megtagadta tőlünk legszebb áldását, a közértelmet és egyetértést, 
talán azért, hogy a magyar soha virágzó nagyságra ne emelkedhessék, 
soha igazán szabad és független ne lehessen. Nem is a külső erőszak fog 
egykor minket elnyomni, hanem belső egyenetlenség, mely a közerőt és 
közlelkesedést kifejleni nem engedi, s polgári szabadságunk éltető 
gyökerein rágódva dúlja fel végre nemzeti létünket; mert íme most is a 
legszentebb tárgy, a vallásnak és lélekismeret szabadságának tárgya, 
boldogító áldások helyett, a visszavonás és indulatos gyűlölség magvait 
szórta el közöttünk. Küldőimnek egyenes utasítása, hogy a vallások 


különbségéből eredhető meghasonlások meggátolására, s a rokon 
egyetértésnek helyreállítására törekedve, a KK. és RR üzeneteiben 
kifejezett kívánságokat nyilván pártoljam. Örömmel teljesítem ezen 
kötelességet, mert a polgári társaság céljaival megférő minden 
szabadságot, és így a vallás szabadságát is, sérthetetlen szentség gyanánt 
tisztelem. Szívemből óhajtanám én is hazánkban az egyetértést és rokon 
bizodalmat helyreállítva, sőt jövendőre is biztosítva látni. De fájdalommal 
tapasztalom, hogy a törvényhozó test pártokra szakadott, s annak 
egymással ellenkezésben álló részei naponkint több keserűséggel távoznak 
inkább egymástól, a helyett, hogy egymásnak testvéri szeretettel békülő 
kezet nyújtanának. (...) Nincsen egyéb hátra, mint az, hogy az egész tárgyat 
ezúttal felfüggesszük. Az idő lelkével haladó mívelődés, mely sem 
visszalépni, sem megállani többé nem képes, ki fogja vívni a most kívánt 
szabadságot, mert a míveltség és a szabadság azon elválhatatlan két 
testvér, kiket a jótevő végzet az emberiség boldogítására küldött a világra. 
Én ugyan az egyszer felvett tárgynak abban hagyását általában véve nem 
szeretem, mert ez közönségesen csüggedésre, a csüggedés pedig 
erőtlenségre mutat. Azon idegen, ki belső körülállásainkat nem ismerve, 
olvasni fogja irományaink között, mily meleg lelkesedéssel pártolta e 
tárgyat kezdetben az ország gyűlése, ha majd a kezdetet a kimenetellel 
összehasonlítja, gúnyolva fogja rólunk megjegyezni, hogy az oroszlán 
rettentően tátotta fel száját, de csak ásítozott. Minden gúny ellenére 
azonban választásunk csakugyan nincsen. Mert az üzeneteinkben kifejezett 
kívánságok teljesedésbe nem mehetnek, a további vitatások időnket is 
vesztegetve, csak a meghasonlást nevelnék, a rossz törvény legtöbb 
megelégedetlenséget szülne, minthogy a jövendő reményeket is elölné, a 
felügyeleti jussnak említett magyarázatja pedig nemzeti jussaink sérelmével 
az önkény hatalmát könnyen terjeszthetné: ismételve mondom tehát, hogy e 
felfüggesztés szomorú  kénytelenség, de  kénytelenség. Fájdalommal 
jelentem én ki ezeket t. KK. és RR, mert mélyen égető fájdalom dúlja 
keblemet, midőn látom, hogy a nemzet egy oly tárgyat, melyet hat 
hónapokig a haza közkívánatának vitatott, a hetedikben siker nélkül abban 
hagyni kénytelen. Jaj nekünk, ha ez a nemzeti belső erő hiányából eredett; 
akkor a magyarnak egykor virágzást ígérő nagysága csak hiú gyermeki 
ábrándozás; akkor a nemzeti függetlenség csak szappanbuborék. De ha ezt 
országgyűlésünk hibás elrendezése szülte, akkor az orvoslás nem lehetetlen 
és sok időre talán már nem halad." 


Deák érvelési modora 


A köztudatban, de egy kissé még a történetírásban is, túlságosan Széchenyi 
és Kossuth ellentéte határozza meg a reformkor eszmei küzdelmeit. 
Érdemes volna egyszer komolyabban felmérni, hogy Deáknak mennyi 
része volt a magyar nemesi liberalizmus központi fogalmainak, tételeinek, 
elveinek kidolgozásában. Alighanem kiderülne, hogy hozzájárulását nem 
helyes lebecsülnünk. 


Az pedig nem is lehet kétséges, hogy Deák érvelésének stílusa — ha 
szabad így mondanunk, logikájának modora — a legszélesebb körű 
befolyásolás eszközévé válhatott a diétai vitákban. Széchenyi még 
egyszerű, korszakos igazságait is valami olyan tekervényességgel 
fogalmazta meg, amely egyszerre tanúskodott belső lelki tusákról és 
eszmei ellentmondásokról s a gőggel határos arisztokratikusan vezéri 
tudatról. A reformer grófnak épp ezért életében roppant kevés volt az 
őszinte bizalmas híve, bármily nagyra dagadt is csodálóinak tábora. 
Kossuth forrongó indulatait, lázadó merészségeit a nemesség többsége csak 
akkor tudta magáévá tenni, amikor a politikai fejlemények már a nyílt 
kenyértörés felé mutattak. 


Deák terjengős s mégis könnyen követhető fejtegetései az 
elmaradhatatlan jogászi kiindulásokkal és törvényidézgetésekkel közelebb 
álltak a birtokos nemesek  közgondolkodásához, mondjuk így: 
életfelfogásához. Deák még attól sem riadt vissza, hogy az udvarházakban 
oly meghitten folyó  anekdotázgatások nyelvéből is  merítsen, 
szónoklataiban éppúgy, mint a folyosói vagy szaloni csevegésekben, 
amelyek nem egy szállóigévé vált mondásának voltak szülő alkalmai. 


Petőfi érvényesítette nálunk azt a demokratikus elvet, hogy az 
államélet legfontosabb dolgait a mindennapi élet profán hasonlataival is 
szabad jellemezni. Így például lovakhoz merte hasonlítani a minisztereket, 
vénasszony szoknyájába bújt gyülekezetnek titulálta a nemzetgyűlést. 
Különös, de tény: az államélet e profanizálását Deák is előkészítette, 
amikor anekdotikus példázataival igyekezett hangulatot csinálni egy-egy 
okfejtéséhez, vagy amikor — fentebb idéztük — a diétát csípősen hasonlította 


ahhoz az oroszlánhoz, amely , rettentően tátotta fel száját, de csak 
ásítozott". 


A táblabírás műveltség tartozéka volt az antik história és mitológia. 
Deák értett hozzá, hogy olykor nem is szelíd gúnnyal innen is példázatokat 
merítsen érveléséhez. Amikor például a szabadelvű ellenzékiek harcba 
szálltak (sikertelenül) az úrbéri törvény IV. cikkelyének bevezetése ellen, 
mely kimondta, hogy , omnis terrae proprietas ad dominum spectet", vagyis 
hogy ,a föld minden tulajdona az urat illeti", Deák így támogatta az 
ellenzéket: ,,...akkor Görögországnak Herodotus által említett 30 000 
istenei szerényebbek voltak nálunknál; mert egyik megelégedett a vizekkel, 
másik a földet, harmadik az alvilágot tulajdonította magának; a magyar 
nemes pedig az egész világot magának tulajdonítja..." 


A lengyel forradalom leverése után harminchat megye feliratot 
intézett a királyhoz az elnyomott szomszéd nép segítését sürgetve. A nádor 
felesége orosz hercegnő volt, s így a honatyák a szokásosnál is 
óvatosabban kerülgették a forró kását, sőt egyikük arra vetemedett, hogy 
egykedvűen kijelentse: , Nemzetek vesznek, nemzetek lesznek." Deák 
azonnal felfogta, hogy a lengyel nép példájával a magyar ellenállást is 
serkenteni lehet, s ismét a mindennapi élet egyszerű, de cáfolhatatlan 
logikájával vágott vissza a lengyeleket közönyösen temető követnek: 


,, Nemzetek vesznek, nemzetek lesznek, e szavakat mondotta 
Esztergom vármegyének előttem szóló érdemes követe... úgy hiszem 
azonban, nem különös újság gyanánt hozta ő fel azokat; mert a világ 
történeteinek évkönyvei bőven megtanítottak bennünket, hogy egyik nemzet 
emelkedett, a másik elenyészett; de a világ történetei nem tanítanak minket 
arra, hogy a végveszély örvényében elmerüléssel küzdő nemzetet némán és 
hidegen nézve, a lehetőségig ne segítsük. Mert hiszen egyes emberek is 
lesznek és vesznek: kötelesség mégis a veszélyben forgó vagy ínségre jutott 
embertársunkat tehetségünk szerint a végsüllyedéstől megmenteni." 


A lengyelek érdekében tartott beszéd egyébként kellően 
hangsúlyozza, hogy a magyaroknak igazságos fejedelme és bölcs kormánya 
van, de még ugyanaz a mondat a végére olyan keménységgel csattan, hogy 
minden előtte kicirkalmazott diplomata szóvirág ellenére, e befejezéssel a 
lengyel és a magyar szabadság együttes védelmévé magasodik a beszéd. 
Miután Deák emlékeztet arra, hogy a Napóleon ellen szövetkezett 
fejedelmek Európa szabadságát ígérték, így zárja be felszólalását: 


,, .. szabad lesz talán a dicső ígéret valósulását sürgető könyörgésünk: 
hogy — letiprott — szomszédunknak elnyomott polgári szabadsága 
visszaállíttassék, s ez által ő is boldog lehessen, mert szabadság nélkül 
tiszta és állandó boldogság nem lehet." 


Szabadság és boldogság... Petőfi politikai szótárának is ez volt a két 
alapfogalma. Csak a költőnél mindez a forradalom célja volt, Deáknál 
viszont a liberális reformé. S mégis a harmincéves követ, aki ezt a fenti 
beszédet tartotta, egyik térdét a székre támasztva, s bal kezével kardja 
markolatát szorítva, minden korszakos különbség ellenére előkészítője 
annak a forradalomnak, melyben majd karddal nemcsak szónokolni, hanem 
verekedni is fog a nemzetiből világméretűvé lett szabadság költője. 


Deáknak a haladó eszmék népszerűsítésében elismerendő érdemeit az 
is növelheti, hogy a reformkor politikai vezetői között ő állt legközelebb a 
nemesség ideáltípusához. Széchenyi túl magasról és túl hatalmas birtokok 
csúcsáról szólt a nemességhez, Kossuth (nem is szólva Petőfiről) nagyon is 
alulról. Deákban a nemesi többség a maga legjobb törekvéseinek 
megtestesülését láthatta, s látta is, még akkor is, ha a döntő pillanatokban a 
zsebére hallgatva, le-leszavazta a tiszteletre méltó férfiút. . . 


Az 1832—36-os országgyűlés csupán kivonatos jegyzőkönyvei 
tizennégy nagy testes kötetre rúgtak, de nem volt bennük az az egyetlen 
mondat, amit a milliók vártak — a jobbágyok tényleges felszabadításának 
törvénye. S mégis, Deákék nem meddő küzdelmet vívtak. A hasznos 
részeredmények mellett a legtöbbet azzal érték el, hogy az évtizedeken át 
csendhez szoktatott országban a nyilvánosság elé — még ha csak egy szűk 
rendi nyilvánosság elé is — vitték a köz legégetőbb gondjait. 

S ezzel a pozsonyi országgyűlés valóságos politikai iskolává változott. 

Az új nemzedék, melynek egy része országgyűlési ifjúságként a viták 
szemtanúja lehetett, ezekben a disputákban érlelődött a korszerű haladás 
harcosává. Madarász József is elismeri emlékirataiban, hogy a diétai 
szónoklatok hatása alatt szabadult meg sok régibb nézetétől, előítéletétől 
, az arisztokráciának akaratunk ellenére is ránk tapadt árnyoldalaitól". 


Az már aztán a világ rendje, hogy a húszévesek a hirtelen 
felvilágosultak lendületével mindjárt kifogásolni is kezdték a harmincéves 
Deák túlzottnak talált mérsékletét. 


Madarász József emlékirataiból 


, Deák Ferenc az 1834-iki országgyűlésen akkor már kezdett kitűnni, 
mikor én haza távoztam s fölötte örültem, hogy megismerhetem, 
üdvözölhetem, valamint Csányit is, a kinek határozott jelleméről sok 
dicséretest hallottam. 


Szívesen és barátilag fogadtak. Ennek dacára Deák Ferenccel ez első 
találkozásunkkor majdnem összecsaptam. A szívélyes, pár másodpercig 
tartott bemutatáskor ugyanis így szólt hozzám 2xNo ti forradalmárok, hogy 
vagytok?x S bár ezalatt a legszívélyesebben szorította jobbomat, mégis 
fiatalon, teli tűzzel, mint ekkor voltam, összehúzva szemöldeimet, és reá 
szögezve szemeimet, a nélkül hogy kérdésére feleltem volna, így vágtam 
vissza: 


yMindenkor inkább forradalmár, mint doctrinair. x 


sNo, nox, mondá ő ekkor kedélyesen magához vonva, vmindjárt 
csupa tűz! Csak nem akarsz ellenség gyanánt rontani reánk, a kik barátaid 
kívánunk lenni? c 


(...) Pár napon át szívélyesen beszélgettünk s vitatkoztunk. 


A pártéletet s a jelen közügyeket illetőleg Deák a legnagyobb 
óvatossággal kívánt eljárni, míg mi, ha kell, az ellent megtámadni, és 
terveinket rohammal is kivinni óhajtottuk. 


A mi pedig azt illeti, hogy xlehetne-e hazánk külön fejedelem alatti 
állam?x, Deák a körülményeket nem tartotta olyanoknak, a melyek mellett 
e kérdés megvitatást követelhetne is. Ő csakis a jognak bármi oldalróli 
megtámadása elleni védekezését, s az alkotmányos jogok fentartása 
melletti küzdelmet vélte feladatunknak. 


Nem tagadta, hogy az önálló állami életnek nevezetes és szerencsés 
biztosítéka az, ha az országnak külön királya van, és e király más 
országoknak is nem fejedelme; Magyarország s a magyar nemzet 
boldogságának is tagadhatatlan kútforrása, és a függetlenség koronája 
volna ez. De az ő vélekedése szerint rázkódások nélkül ez csakis a 
fejedelmi ház magva szakadtával volna létesíthető. Nekünk teendőnk az 
elődöktől reánk szállt helyzetben működni, alkotmányos jogainkból 
mitsem engedni, az azokra mért csapásokat elhárítni, s haladni a kor 
követelményeinek törvényeinkbe való felvételével. (...) 


(...) Mi erőt merítve Deák magas szellemi tehetségeiből, sokszor saját 
érveivel mutattuk ki, hogy nemzetünk szabadságszeretetének a mi 
óhajtásaink sokkal inkább megfelelők. Meg-megkísérlette is bár ő 
mérsékelni óhajtásainkat, és néha szárnyát szegni az ifjúság hevével 
felkarolt szabadabb röptű vágyaimnak, de mindenkor szíves barátsággal s 
megszokott enyelgéseivel fűszerezte a vitatkozásokat. 


Balatonfüredről közülünk Deák Ferenc távozott el legelőbb. 
Tiszteletünk és szeretetünk kísérte őt. S hogy ismét oly csetepaté nem 
támadt köztünk mint találkozásunkkor, oka volt, mert én is tapasztaltam 
szíves vonzalmát, ő is tudhatta, hogy tehetségeit tisztelem." 


Deák contra Metternich 


Madarász 1837 nyarán ismerkedhetett meg Deákkal, aki azonban más 
években is szívesen , öblítette ki magát" a Balaton vizével (ahogyan már 
bátyja is szerette nevezni a diéta utáni fürdőzéseket). Megszoktuk, hogy a 
reformkort a borongó honfibú és az ádáz pártcsaták időszakának lássuk, s 
az is volt, egyszersmind azonban kellemes-mókás nyarak is zajlottak a 
Balaton partján, még akkor is, amikor a kormány, Metternich sugallatára, 
elhatározta, hogy az ellenállás , bolond szellemét?" megfélemlíti és megtöri. 


A titkos policájok buzgó hadának nem volt nehéz dolga, amikor 
utasítást kaptak a perek előkészítésére, hiszen az ellenzéki követeknek 
csakugyan minden lépését szemmel tartották, postájukat is ellenőrizték. 
Első áldozatnak Wesselényi Miklóst szemelték ki, nem véletlenül, mert az 
erdélyi báró az erdélyi országgyűlés naplóját a királyi biztos tilalma 
ellenére kinyomtatta. Nyilvános lázítás és sajtóvétség címén megindították 
ellene a pert. Közben az akkor még rettenthetetlen Wesselényi felszólalt 
Szatmár megyének azon a közgyűlésén is, amelyen az udvar bérencei 
Kölcsey ellen hadakoztak. Könyörtelenül-merészen mondott ítéletet a bécsi 
kormányról, mely ,jobbágyvédőnek?" mutatja magát, de maga is a 
jobbágyok zsírjából él, ,s a köznépet terhelő ocsmány képére parasztvédői 
és köznépoltalmazói álarcot" csak azért tesz fel, hogy az urakat sakkban 
tartsa a parasztfelkelés rémével, ami elől azután oltalmat ígér a 
nemességnek — cserébe nemzetünk függetlenségéért. 


Ilyen szavak még nem hangzottak el a rendi Magyarországon. Újabb 
per indul tehát a báró ellen, ezúttal hűtlenség címén, úgynevezett nota-per, 
melyben büntetésként fej- és jószágvesztés járt a felségsértőnek. 


XX. századi fejjel már alig érthető körülmények közepette zajlott a 
per. Wesselényi ellen már több halálos ítélethez elegendő anyag gyűlt össze 
a hivatalokban, amikor a báró még Lombardiában és Tirolban utazgatott, 
majd hazatérőben Deákkal együtt Balatonfüredre ment, ahol vidám napokat 
töltöttek együtt. A tihanyi kompon mintegy harmincan fényes vacsorát 
rendeztek, s Deák, mint egy nagy gyerek, ha már a pezsgőspalackok 
kiürítésében nem jeleskedett, azzal tette hasznossá magát, hogy homályos 
célzatú írásokat dugott a palackokba, s azokat a vízbe hajigálták, hadd 
törjék fejüket a titkos policáj emberei, ha a rejtélyes üzenetek a kezükbe 
kerülnek... 


De aztán a dolgok hamar komolyabbra fordultak. Egy provokátor 
közreműködésével már korábban letartóztatták és elítélték az országgyűlési 
ifjúság Lovassy László körül tömörülő hangadóit, perükből azután újabb 
, bizonyítékokat" merítettek Wesselényi ellen. A megyék tiltakoztak, 
Kossuth Törvényhatósági Tudósításaiban közreadta ezeket a tiltakozásokat 
— őt is elfogták 1837 májusában. Balogh János barsi követ már előzőleg 
azonosította magát Wesselényivel, ellene szintén per indult, nemkülönben a 
Madarász testvérek ellen. 1839 februárjában a hűtlenség alól felmentették 
ugyan Wesselényit, de egyéb , vétkeiért" háromévi fogságra ítélték. Pár 
héttel később Kossuthot sújtották addigi fogságán túl háromévi börtönnel, 
amit a hétszemélyes tábla négy évre emelt. 


Börtönbe vonulni abban a tudatban, hogy egy laktanya zárkájában 
vagy egy vár dohos pincéjében három-négy évet kell eltölteni, aligha 
lehetett megnyugtató érzés. Mégis, a Lovassyéké kivételével viszonylag 
enyhének tekinthető ítélet és több eljárás megszüntetése alapján azt 
mondhatjuk, hogy a hatalom nem mert igazán lesújtani. 


Metternich, aki oly jól ismerte Európát, s oly kevéssé tudta megérteni 
a magyar viszonyokat, pályájának egyik legnagyobb ostobaságát követte el 
e felemás megfélemlítési politikával. Egy olyan országban, mint amilyen a 
feudális Magyarország volt, ahol több mint félszáz vármegye közgyűlésén 
szólásjogukra érzékeny nemesi tömegek nyíltan kiállhattak a titkos perek 
ellen, az ilyen megtorlás csak bukásra vezethetett. Ha a kormány rettentő 
hamar és huzavona nélkül, a megyei ellenállás kibontakozását megelőzve, 


elrettentő ítéleteket hoz — vagyis tartja magát Machiavellinek ahhoz a 
könyörtelen tanácsához, mely szerint a terrort gyorsan és egyszerre kell 
alkalmazni -—, s kivált, ha a megyéket is meg tudja fékezni, talán hosszabb 
időre csendet teremt az országban. De a csaknem hat éven át tartó jogászi 
csűrés-csavarás és a viszonylag enyhe ítéletek az elrettentés politikáját 
aláaknázták, és a nemesi ellenállás minden korábbinál harcosabb formáit 
hozták létre, és így a kormány végül visszavonulásra kényszerült. 


Elmondhatjuk, sőt bizonyos mulasztások jóvátétele miatt ki is kell 
mondanunk, hogy a kormány e visszavonulását elsősorban Deák politikai 
bölcsessége és körültekintően, ám bátran alkalmazott stratégiája idézte elő. 


Madarász József jogosan állapította meg, hogy Deák a radikálisabb 
ellenzékiekhez képest óvatos volt, és szüntelenül a törvényesség talajához 
ragaszkodott. Csak az a csekély, de nem jelentéktelen kiegészítés hiányzik 
Madarász  jellemzéséből (és Deák minden elfogult megítélőjének 
verdiktjéből), hogy a zalai követ Wesselényinek és Kossuthnak az övéinél 
sokkal merészebb fellépéseit is törvényesek-nek ismerte el, s védelmezte 
azokat. Olyan körülmények között, amikor ez a védelmezés az 
azonosulással jelentett de facto egyet, s amikor politikai hatásában a deáki 
, Óvatos?" tett nem volt kisebb hatású, mint az áldozatosan vállalt 
mártíromság. (Mellesleg kockázatokkal is járt, hiszen tudjuk, hogy a magas 
hivatalokban komolyan latolgatták Deák letartóztatását is, kivált azok után, 
hogy Kossuthnál olyan leveleket találtak, amelyek a buzgó védelmezőt 
, kompromittálták". Végül mégis felülkerekedett a jobbik eszük, s a 
túlságosan népszerű követ elleni erőszaktól eltekintettek. ) 


Deáknak zseniális egyszerűséggel kifejtett alaptétele szerint 
Wesselényi nem követhetett el felségsértést, uralkodó elleni hűtlenséget, 
mert a király és a kormány nem azonos. Ebben a nem-ben sűrűsödött össze 
Deáknak ekkor már nemcsak magyar közjogi tapasztalata, hanem egyre 
imponálóbb nemzetközi jogismerete is. Erre az alapelvre építette fel a 
védelem egész stratégiáját, elfogadtatva igazságát a nemesség javával, sőt 
rákényszerítve ezt az elvet az ellenségre is, amely végül is elejtette 
Wesselényivel szemben a nota infidelitatis-t, a hűtlenség vádját. 


Az igazság persze nem volt elég ilyen sikerhez. 


Amikor Jézus Pilátus színe előtt az igazságot emlegette, a helytartó — 
legalábbis János evangélista szerint — megkérdezte tőle: , Mi az igazság?" 
A kérdés cinikusan hangzik, de mégis van benne valami logika. Pilátus 


ugyanis a tapasztalt politikus érzékével felfogta, hogy az ilyen perekben az 
igazság játssza a legcsekélyebb szerepet. 


Deák sem azért tudott ebben a perben erővé válni, mert igazsága volt 
Metternichékkel szemben, hanem azért, mert az osztrák kancellár hibás 
taktikája lehetővé tette az egyszerű s pár éve még névtelen követnek, hogy 
jogászi érvei mögé sorakozhassék fel a nemesség nagy része, és országos 
ellenállás bontakozhassék ki. 


Ismeretes, hogy Kölcsey hatalmas védőiratot készített Wesselényi 
érdekében. De már Ferenczi Zoltán kimutatta, hogy e kötetnyi opus egyik 
lényeges része teljes egészében Deák munkája, s ami a védelem általános 
alapelveit illeti, azokat Kölcsey Deák korábbi beszédeiből merítette. De 
nem is egyetlen védőirat szerzőségének vitája az érdekes itt. Ha Kölcsey a 
maga cirkalmasságában is magával ragadó nyelvi dikcióján túl eszmékkel 
és elvekkel is hozzájárult a védelemhez, ez sem változtat azon, hogy a 
Hymnus szerzője 1838-ban meghalt, s ettől kezdve Deák az összes per 
ügyében a védelmi tanácsok kútfeje, s ami fontosabb, az országos 
mozgósítás lelke volt. Mert az ítélő tábla urai nem a védőirat érveitől 
hátráltak meg, hanem az ellenálló nemesség előtt! Mint ahogy nem sokkal 
az ítéletek után a nem lankadó kiszabadítási mozgalomnak is politikai ereje 
hatott Bécsben, nem pedig a szónoklatok és feliratok stiláris lendülete. 


E csaknem hét éven át tartó jogi küzdelem a magyar történelem 
időben leghosszabb és legkiterjedtebb törvényességi vitája volt, az egyetlen 
nagy, országos mozgalom, amely a foglyok kiszabadításával ért véget. 


Mit tudnak minderről gyerekeink a  történelemkönyvekből? 
Wesselényi és Kossuth kissé leegyszerűsítve ábrázolt áldozatvállalásán és 
hősiességén túl nagy általánosságban még annyit, hogy a perek 
közfelháborodást váltottak ki, s végül a foglyokat elengedték. A 
középiskolás könyv még azt is megemlíti, hogy Wesselényit , Kölcsey, 
Deák s az egész közvélemény védte". 


Csakhogy... Kölcsey és Deák nem egyszerűen Wesselényit védte, 
hanem Kossuthot is, Baloghot is, az ifjakat is, s túl a személyeken, egy 
elvet védtek, a szólásszabadság elvét. A közfelháborodás pedig nem 
magától váltódott ki, hanem a Deákot követő ellenzékiek szónoklatainak 
érvelő-izgató sorozatától. 


Amikor ez az óriási küzdelem s benne Deák kivételes érdeme teljesen 
elsikkad iskoláskönyveinkben, ez annyit tesz, hogy a holnap magyar 


népének tudatából kiesik, illetve abba bele sem kerül nemzeti 
történelmünknek ez az annyira tanulságos és nagyszerű mozgalma. 


Az illetékes szerzők és oktatók e tekintetben alig térnek el az ötvenes 
évek elejének sematikus történetírásától, legfeljebb annyiban, hogy azok a 
régi könyvek Deáknak még a nevét sem említették meg a perek kapcsán. 
Egy tekintetben a mérleg mégsem billenthető a maiak javára. Annak a régi 
sematizmusnak ugyanis volt egy nyomós mentőkörülménye: a harmadik 
világháború pszichózisában felnövő ifjú értelmiségiek zöme (e sorok 
írójának nemzedéke) még némi okkal vélhette azt, hogy az adott 
helyzetben az irodalomnak nem szabad vívódnia, a történetírásnak nem 
szabad ,ingadozó"? hősöket dicsőítenie, s csak a feltétlen forradalmiság 
eszményi példája méltányolható. De ma, a közös szovjet—amerikai 
űrrepülések korában, ez a fajta történelemábrázolás már aligha fedezhetné 
magát egy közvetlen háborús veszély kísértetével. Éppen ezért ideje volna 
megtérni az elemi tényekhez, s kellőképpen elismerni Deáknak a 
szólásszabadságért a múlt század harmincas éveiben vívott küzdelmét. 


Igaz, ez a szabadság a nemesi liberalizmus elveit foglalta magában, a 
nemesi gyűlésben felszólaló birtokosok elemi jogait értette a nemzet jussá- 
nak. De innen egyenes út vezet ahhoz a demokratikus 
szabadságfogalomhoz, amelyet majd Petőfi határoz meg, s amely az egész 
nép szólásszabadságát fogja jelenteni. 


Éppen ezért talán helyénvaló, ha kicsit bővebben idézünk Deáknak 
azokból a  szónoklataiból, amelyek elszigetelt kísérletek után 
Magyarországon először fejtettek ki összefüggő gondolati rendszert a 
szólásszabadság elve köré. 

Megjegyzendő, hogy e szövegek jórészt a Törvényhatósági 
Tudósításokban maradtak ránk, gyakran kivonatszerűek, s az eredetinél 
minden bizonnyal körülményesebbek. 


Deák a szólásszabadságért 


,.. Ha ma hűtlenség vétkét követi el, a ki azt mondja, hogy xa kormány 
levetette álorcáját stb.x, ki áll jót érette, ha nem lesz-e holnap nota azt 
mondani: xa kormánynak eme tette törvénytelenc, holnapután, xhogy el 


nem fogadható?x Ezen kétséges helyzet lesz-e a személy biztossága 
constitutionális országban? Csalfa, csalogató biztosság, mely a törvényben 
hivőt vesztő helyre vezeti. Így senki sem fogna többé szabadon szólhatni, 
mert a szabadság határát nem ismerhetné. Hasonlítana így helyzetünk azon 
utazóhoz, ki bizodalmasan lép fel a pallóra, melyet a végre hiszen felüttetve 
lenni, hogy a vándort biztosan vigye a borzasztó mélység túlsó partjára; de 
a palló középen ketté van fűrészelve s a jámbor utazó menthetetlenül oda 
van. A fejedelem személye mi nálunk is, úgy mint másoknál, szent és 
sérthetetlen. Van e részben ugyan törvényhiány, melyről más alkalommal 
fogunk szólhatni. De ezen vétket kikerülni könnyű a tanácskozásokban, 
mert nem kell a fejedelem személyét említeni s minden bizonytalanságnak 
vége van. De a király személye a kormánytól minden alkotmányos 
országban meg van különböztetve, s ezt minálunk már Verbőczy is 
megkülönbözteté. A kormány említését pedig  köztanácskozásinkban 
mellőzni lehetetlen, s ha ezért hűtlenség vétke súlyával büntetődhetnénk, el 
lenne "vágyva a tanácskozás fonala, mert akár — administrativus 
visszaélésekről, akár kormányzási hibákról s törvénysértések orvoslásáról, 
akár a múlt idők tapasztalásán alapított új törvények alkotásáról van szó, 
lehetetlen a nélkül szólanunk, hogy a kormányról gyakran szigorún, 
gyakran élesebben említést ne tennénk. Mindezen előzmények végső 
következménye abban határozódik, hogy a gyűlésekbeli szólásért nota 
perbe vonatni, törvény s alkotmányos szabadság sérelme nélkül, nem lehet. 
(. ..) (1835. június) 

s; : . kötelességemnek vélem küldőim nevében is kinyilatkoztatni, hogy a 
kormány  helybenhagyását vagy helyben nem hagyását olyan 
zsinórmértéknek, mellyel ellenkező véleményét a követ valamely tettről 
nyilván ki ne mondhassa, soha el nem ismerem. Mert ha ez állana, akkor 
tanácskozásaink megszűnnének, sőt még sérelmet sem lehetne a kormány 
tettei ellen soha felhoznunk, ez pedig csakugyan kétségbe nem vett jussa, 
sőt egyik főrendeltetése az országgyűlésnek." (...) (1835. június) 


55. Mi nekünk meg kell mondanunk, hogy a szó szabadsága nem 
puszta szó, hanem nemzeti juss, melyet oda nem ajándékozhatunk, és meg 
kell mondanunk, hogy mi őrei, nem pedig tulajdonosai lévén ezen jussnak, 
azt küldőink nyilvános engedelme nélkül fel nem áldozhatjuk. Ha a nemzet 
nem gondol kincsével, ha kész azt feláldozni, elvesztegetni, ám lássa. Ő a 
tulajdonos; de mi, jussainak választott őrei, azt, a mi hűségünkre bízatott, 
el nem pazarolhatjuk." (...) (1835. június) 


s. . Puszta szótól a kormány soha ne tartson, mert a valóságos 
elégedetlenség csak tettekből eredhet, s a szónak is csak akkor lehet hatása, 
midőn halmozott igazságtalanság és törvénysértések a nép kebelét erre 
előre elkészítették; hogy pedig ez soha ne történjék, a kormánynak erőszak 
nélkül is hatalmában van, mert a nemzet boldogságát eszközlő célirányos 
intézkedésekkel minden vádat tettleg megcáfolhat. Rettegést gerjeszteni és 
félelem által korlátolni a  köztanácskozásokban  fennlevő szólás 
szabadságát, alkotmányos országban, még helytelenebb módja lenne a 
kormányzásnak; mert azokban, kik erős lelkűek és a félelmet nem ismerik, 
minden fenyegető veszély inkább exaltatiót szül, az exaltatió pedig jeles, sőt 
szükséges tulajdonság ugyan, midőn a hazáért és a közügyért vívni kell, e 
törvényhozásnál, hol csendes nyugalom és hideg megfontolás szükséges, az 
exaltatio nem mindenkor célirányos." (...) (1835. augusztus) 


55... Mikor  sérelmeinket kívánjuk orvosolni, akkor törvényeink 
igazságát és nem kegyelmet követelünk. (...) Azt mondják a kúria 
védelmére, hogy a jelen esetben a szokást követte, s felolvastatott azon 
törvény, mely a szokásnak törvényt rontó erőt tulajdonít; de figyelmezzünk, 
azt mondja azon törvény, hogy e szokásnak nyilvánosnak és köztudatúnak 
kell lenni. De vajjon nyilvános volt-e a kúria által követett rendszer? vajjon 
nem titkos parancsok által hozatott-e be, s volt-e ezekről a nemzetnek 
tudomása? Kérdem, hogy a t. rendeknek csak egy harmada is, mielőtt a 
kérdéses ítéleteket olvasta, tudta volna-e ezen bírói eljárást előre 
megjövendölni ? De magokra az ítélő bírákra hivatkozom, magok is tudták- 
e ezt? Nemde, előbb kénytelenek voltak azon felső titkos rendeléseket 
elővenni, hogy azokból az eljárási rendszert megtudhassák?... Lehet-e ily 
titkos procedúrát szokásnak mondani?" (...) (1839. július) 


, :. Ha én bíró volnék s oly ügyben kellene ítélnem, melyre nézve a 
vélemény az országban több részre oszlik, sőt melynél a közvélemény 
hajlandó e szenvedőt pártolni, s ügyét igazságosnak tartani, én azonban 
mint bíró a pörbeli irományokból látnám, hogy ő valódi büntetést érdemel, 
s ennek következtében méltán gyaníthatnám, hogy talán a jól föl nem 
világosított közvélemény megróna, hogy igazságtalanul ítéltem: ily esetben 
mi volna az én legitimatióm? Az, hogy ezen pör az egész világ előtt tudva 
legyen, hogy nyilvánosságra hozassék, mert csak így igazoltatnék az 
általam hozott ítélet. De a kir. kúria nem így tett, hanem megfordítva 
cselekedett: terhelő körülménynek vette azt, hogy Wesselényi báró pörét a 
megyékkel közleni merte, s a kúria rettegett, hogy azok lássák, miben van a 


dolog. Itt ismét az emberi indulatok természete azt mutatja, hogy a mely 
ember a világosságtól retteg, s azt kerüli, gyanússá szokott válni. Ne 
nekünk tulajdonítsa tehát a kúria, hanem ítélete azon pontjának, ha az 
országban igen sokan azt fogják mondani: azon bíró, ki fél, hogy a pör 
körülményeit mások is tudják, nem igen bízik ítéletének igazságában, s így 
maga fölött mondta ki az ítéletet." (...) (1839. október) 


1840 — egy pillanatra: a nemzet élén 


Széchenyi már 1836-ban úgy látta, , Thiers Revolutionját?" olvasva, hogy 
,Ott is hiányoztak a vezetők". Ami ugyan ott, tehát a nagy forradalom 
Franciaországában nem volt igaz, de Magyarországra kétségtelenül állt a 
felismerés: az ellenzéknek nincs igazi feje. 1836 után ez a helyzet pár év 
alatt megváltozott, s éppen Széchenyi döbbent rá elsőnek, hogy Deák 
Ferenc hivatott a vezető szerepre. 


Deáknak ezt a szinte észrevétlen kiemelkedését, diétai szónoklatain és 
a szólásszabadságért vívott eszmei-politikai harcán túl, mindenekelőtt az a 
gyakorlati — államférfiúi talentum biztosította, — amely — Kossuthék 
kiszabadításában oly fényesen mutatkozott meg. Deák taktikája kicsiben 
mintegy előzetes vázlat az 1867-es kiegyezéshez. 


1840-ben is (éppúgy, mint 67 előtt) csalhatatlan érzékkel ismerte fel, 
hogy a monarchia nemzetközileg szorongatott helyzetbe került a fenyegető 
keleti háború miatt, s Deák nem félt kihasználni a helyzetet. Az 1839-re 
összehívott új országgyűlésben élére állította a sérelmi kérdést, s ezzel 
többséget tömörített alaptétele mögé, mely szerint ,a nemzet igazságot s 
nem kegyelmet óhajt". Az uralkodó által követelt adózási és újoncozási 
törvény elfogadását a szólásszabadságon esett sérelem jóvátételétől tette 
függővé, de mint 67-ben is, az alapelv makacs védelmezését bizonyos 
hajlékonysággal tudta egyeztetni. 


Metternichék egyáltalán nem akarták elengedni a foglyokat, kivált 
Kossuthot, az udvar más körei kegyelemre hajlottak, s Deákkal folytatott 
tárgyalása után József nádor ki is eszközölte a kegyelmi kéziratot. Deák 
ekkor, újból a nádor elé citáltatva, megismételte, hogy a király kegyelmi 


jogát nem ismerhetik el olyan ügyben, amelynek törvényességét nem 
fogadják el. A nádor latinul ilyesmit felelt: 


— Én öreg ember vagyok, többet nem tehetek. Tekintetes urak, ez az 
ügy holt emberré tesz engem. 


Deák némi töprengés után megtalálta a kompromisszum útját. Azt 
tanácsolta a nádornak, tegye félre a királyi leiratot, mégpedig , örökre", az 
országgyűlés előtt élőszóval csak a tartalmát ismertesse, s szót sem ejtve a 
kegyelemről, jelentse be a foglyok szabadon bocsátását. 


Így is történt. Az ellenzék elveit nem adta fel, de a foglyok is 
kiszabadultak. A nyomaték kedvéért Deák nyíltan is felszólította a diétát, 
hogy mondja ki: , Noha sérelmeink tettleges következései meg vannak 
szüntetve, ők elveiktől ezután sem állhatnak el.?" A rendek lelkesen 
tapsoltak, s mindenki győzelemnek érezte a nehezen kiverekedett alkut. 


Mert alku volt, kétségtelenül, nem egyértelmű és egyoldalú diadal, de 
a kiszabadult politikai foglyok is — a börtönben megőrült szegény Lovassy 
kivételével -—  megérthették, szenvedéseiket Deák taktikája segített 
lényegesen megrövidíteni. 

A kiszabadítottak fáklyás zenében részesültek, Deák pedig, az 
országgyűlés végén a főrendi és az alsótábla, valamint az országgyűlési 
ifjúság részéről emlékkönyvet kapott. A zöld zománcú, tölgykoszorúval és 
az örök életet ábrázoló aranykígyóval díszített, vörös bársonyba kötött 
könyv emlékiratot tartalmazott, mely kimondta, hogy ,a törvényhozás 
hajóját szikla és örvény között" az , óhajtott révbe" Deák vezérelte! 

, Ltisztelőid mindnyáját egy rövid szó fejezi ki — ez: Nemzet..." 
hangzik az ünnepélyes befejezés, amelyet 1000 aláírás szentesít. Az első 
helyen Széchenyi Istváné... 


Széchenyi a diéta alatt mindvégig sűrűn érintkezett Deákkal, s noha 
, merevnek" tartotta álláspontját, felmérte azt is, hogy nagy győzelmével 
Deák lett az ellenzék s ezzel a nemzet hivatott vezére. 


Mindenki így látta ekkor. A kormány, szokása szerint, megpróbálta 
magas állások ígérgetésével megnyerni, Deák természetesen nem volt 
megvehető. Széchenyi a ,juste milieu", a középpárt megteremtésére és 
vezérlésére szerette volna rábírni, Kossuth a frissen megindított Pesti 
Hírlap szerzői közé kapacitálta — Deák egy történelmi pillanatra a nemzet 
hatalom nélküli szellemi hatalmává lett. 


Ellenségei, irigyei természetesen neki is voltak, az ellenzéken belül is. 
De sem Széchenyi, sem később Kossuth nem tudott úgy , kollektíven" 
gondolkodni, hogy ezt a modern szólást használjuk, mint Deák. Odaadóan 
fagylaltozva a cukrászdában, elefántcsontfejű, vastag botjával sétálgatva 
reggelenként a pozsonyi ligetben, illatos szivarjából pöfékelve a 
szalonokban, mindenhol mindenkit meghallgatott, egy-egy adomával 
megvilágította a történések színét és fonákját, s miközben megváltoztatta 
társainak gondolkodását, gondja volt rá, hogy önérzetükben a lehető 
legkevésbé bántsa őket — ez a magányos agglegény a reformkor vezetői 
között a lehető legtársasabb lény, a leginkább közösségi vezető volt. 


Az egyéniség történelmi szerepének és az objektivitásnak sajátos 
felfogásáról tanúskodnak mindazok a tegnapi és mai értekezések, amelyek 
a reformkort tárgyalva nagyvonalúan mellőzik azt a tényt, hogy az 1840-es 
évek elején Deák Ferenc volt a liberális nemesség legnépszerűbb vezetője. 


De ily rövid dolgozatban a polémiát is kurtára illik fogni, s ezért 
inkább azt érdemes megvizsgálnunk, hogy ilyen óriási tekintély ellenére 
hogyan és miért csökkent Deák befolyása fokozatosan, kivált 1843 után 
egészen 1849-ig. 

Az alapvető ok valószínűen az volt, hogy az osztályküzdelmek 
irányzata a kiéleződés felé mutatott, s ez természetesen nem kedvezett 
Deáknak, a kiegyenlítés, a közvetítés emberének. Benne erőteljes politikai 
logika munkált, de nyugodt, építő, kombinatív hajlamú szellem volt. A 
történelem szükséglete viszont a szenvedélyes, izgató, robbantó erőt 
igényelte — a kor Kossuth felemelkedésének kedvezett. 


Több jel mutat arra, hogy Deák, az önismeretnek e pályán ritka 
adományával, korán megsejtette, majd határozottan tudatosította magában 
e különbséget. A Pesti Hírlap körül felizzott politikai vitában nyomatékkal 
nyíltan is Kossuth oldalára állt, miután előzőleg hiába agitálta őt Széchenyi 
a maga igaza mellé. Pár nappal a Kelet népe megjelenése után Kossuth 
sietett is vezércikkében közzétenni Deáknak egy levelét, mely helyeselte, 
hogy , a hírlapok izgatása csak szabad tért nyitott a szabad vitatásoknak". 


Széchenyinek — adott válaszában Deák ugyanezt kimerítő 
részletességgel indokolta, majd Wesselényinek is ilyen szellemben 
nyilatkozott. Ha korábbi országgyűlési agitációja meggyorsította Kossuth 
kiszabadulását, ez az állásfoglalása Széchenyi támadásakor, tehát a 


legkritikusabb pillanatban, a döntő segítséget nyújtotta az ellenzék leendő 
vezérének. 


Deák Ferenc Wesselényi Miklóshoz, 1841. 
október 12. 


s . . Osztom nézetidet a xKelet népec fölött, s lelkemből merítéd különösen 
azon megjegyzést, hogy ha Széchenyinek állítása szerint annyi forradalmi 
anyag van Magyarországban öszvehalmozva, hogy egy hírlapnak megelőző 
vizsgálaton is keresztül ment sorai képesek a francia forradalomhoz 
hasonló zendülést rövid időn támasztani: akkor a kormány, midőn a 
közelébb lefolyt időkben erőszakhoz nyúlt s terrorizmussal akart 
kormányozni, legalább politice menthető, mert a szabad szónak hatalmas 
befolyása ennyi gyúladható szerek közé a zendülésnek szikráját szórva, még 
veszedelmesebb volt, már csak azért is, minthogy azt megelőző vizsgálat 
alá vonni nem lehetett, a mit egyesek közhelyen nyilván szólottak; egy 
szóval: Széchenyi akaratlanul apológiát írt az ellenünk használt 
terrorizmusra. . . 


.. Még a tél derekán, midőn Széchenyi a xHírlapcx ellen nyilván 
fellépni készült, írt nekem is Pulszky által, elmondotta nézeteit s 
aggodalmát, melyet benne a xHírlapxc-nak modorja, egyedül modorja 
támasztott, s kérdezte véleményemet: én válaszoltam részletesen és igen 
kiereszkedve; elmondám, hogy a xHírlapc-nak még modorjában sem látok 
aggodalomra legkisebb okot, s kértem buzgón és ismételve, ne írjon a 
xHírlapc ellen, vagy legalább ne írjon úgy, mint írni készül, írjon inkább 
jobb és jelesebb cikkeket a xHírlapc-ban magában, ha azok, mik ott 
megjelentek, kedvére nincsenek; ne törje el a kárhoztatás pálcáját azon 
xHírlapc fölött, melynek elveit maga is osztja, s mely még alig egy pár 
hónapos, ne rontsa Kossuthnak nyilvános állását és magáét csupán a 
különböző modor miatt, s gondoljon arra, hogy az ő ereje és Kossuthé 
egymás mellett munkálódhatik a hon közjavára, s a haza látja kárát, ha e 
két erő személyes keserűségekben egymás ellen küzdve, egymást emészti 
fel. Írtam sokat, igen sokat, szívem legbelsőbb érzetéből, nyíltan s 
tartózkodás nélkül, — de válaszúl a kinyomtatott munkát küldötte meg 


nékem Széchenyi, szívében, úgy hiszem, engem is azok közé sorozva, kik 
megölik a haza szabadságát s iszonyú zendülést, véres forradalmat hoznak 
a békés polgárokra csupán modor által..." 


Az adott szó embere 


Széchenyinek csakugyan fájt, hogy Deák az , izgató" mellé állt. De ekkor 
még nem adta fel a reményt, hogy előretolt bástyájának kiszemelt emberét, 
akiben kétségtelenül megérezte a közvetítői alkatot, egy  középpárt 
megteremtésére ösztönözheti. Amikor a büntetőtörvény kidolgozására 
létrehozott bizottság tagjaként Deáknak Pestre kellett telepednie, Széchenyi 
ismételten felkereste, s agitálta őt — teljesen siker nélkül. A nemzetiségek 
körül kitört politikai viszályban Zala dísze nem kevésbé tüzes magyarnak 
mutatkozott, mint Kossuth, és újra szembefordult Széchenyivel. Sőt később 
a védegyleti vitában is egy nyilvános beszéddel adott alkalmat arra, hogy a 
radikalizmustól egyre inkább rettegő gróf Kossuth mellett most már őt is 
célba vegye. 


Mindez azonban nem elégítette ki Kossuthot, aki azt óhajtotta, hogy 
Deák a Pesti Hírlap publicistájaként rendszeresen álljon ki az ő radikális 
vonala mellett. Deák arra hivatkozott, hogy nem kíván publicisztikai téren 
működni, de az az igazság, hogy főleg a viszály élezését nem kívánta. 
Minden lényeges ügyben védte a kossuthi politikát, s egyre keserűbben 
vádolta az ,, önmagával egyenetlen"? Széchenyi ,, mesterkélt szerénységét és 
óriási büszkeségét", de még mindig az ellenzék , egységének" 
helyreállítására törekedett. Alkatánál és meggyőződésénél fogva nemigen 
fogadhatta el, hogy vannak pillanatok a történelemben, amelyek egy 
viszonylag közös érdekű táboron belül is az elvek könyörtelen és nyílt 
tisztázását követelik meg. 


Egységet akart akkor, amikor a viszály volt szükségszerűség, hiszen 
csak a széthúzás után lehetett egy új, minden korábbinál radikálisabb 
egység alapjait lerakni, amely majd Márciushoz fog vezetni, s egy 
pillanatra ismét közös táborba sorakoztatja a reformkor minden számottevő 
vezetőjét. 


Két verekedő között elvben meg lehetett volna persze az esélye arra, 
hogy csakugyan harmadik pártot hozzon létre. Nem feladatunk a találgatás, 
de minden bizonnyal akadtak volna követői, mert Széchenyi a harc 
hevében egyre közelebb sodródott az udvarhoz (majd hivatalt is vállalt), 
míg Kossuth politikájában egyre több jel mutatta a , törvényes? reformokon 
túlmutató szándékokat. Egy mérsékelt reformpárt tehát tudott volna híveket 
toborozni. Deák azonban, akár mert érezte Kossuth lenyűgöző hódításának 
elkerülhetetlenségét, akár mert önmagában nem érzett kellő erőt a 
küzdelemre, növekvő keserűséggel figyelve az ellentétek dühödt 
összecsapását, . megmaradt a radikálisabb liberalizmus csendes 
támogatójának szerepében. 

Így viszont befolyásának az adott viszonyok között törvényszerűen 
csökkennie kellett. Csalódásait azután az 1843-as országgyűlés körüli 
kortesküzdelmek váratlan  elfajulása az  elkeseredésig és teljes 
visszavonulásig fokozták. 


Az történt, hogy az új diétára készülve, Deák fogadalmat tett: 
követséget csak úgy vállal, ha megyéje elfogadja az úgynevezett házi adót 
(amely jó  bevezetésül ígérkezett az általános adókötelezettség 
kimondásához). A házi adó azonban megbukott Zalában, és magával 
rántotta Deákot is. 


Általában azt tartják, hogy a maradi bocskoros nemesség szavaztatta 
le ezt a csekély adózási kötelezettséget. Jelentéktelen s ezért még 
megnevezésre sem érdemes főkolomposának vezérlete alatt csakugyan ez a 
szánalmas had szállta meg a megyeházát, s egy részük még randalírozott és 
gyilkolt is Kehidán, de a háttérben a hatóságok és az egyházi körök 
bujtogattak Deák ellen, akit — életében először — alig engedtek szóhoz 
szűkebb pátriájában. 

A házi adó bukása után Deák adott szavának megtartására kényszerült 
— s nem vállalt követséget az új országgyűlésre. A reakciós bocskorosok 
véres tüntetésének hatása alatt természetesen még jobban megmakacsolta 
magát, s amikor a fővárosi ellenzékiek azt akarták, hogy választassa meg 
magát Pest megyében, ez elől is határozottan elzárkózott. Gróf Ráday 
Gedeon és Szentkirályi Móricz, akit már megválasztottak, versengve hiába 
ajánlotta fel lemondását Deák javára. 


Ezt a makacsságot már az ellenzék is sokallta. Kossuth egy 
Wesselényihez intézett levelében az adott szó megtartásának ilyen 


kötelezettségét nem ismerve el, azt az elvet állította fel, hogy amikor a köz 
dolgáról van szó, ,, az embernek háttérbe kell állni a polgár előtt". Különben 
is, írta, ,a politikai élet olyan, mint a folyó, nem szenved maga előtt űrt; 
hanem betölti azt, ha egyébbel nem, sárral". A , most nélkülözhetetlen" 
Deák távolmaradását a diétától s ezzel a politikától , kimondhatatlan 
szerencsétlenségnek? ítélte. 


Mit mondjunk Deák magatartásáról? Korholjuk, amiért adott 
szavához ragaszkodva, jellemének tisztaságát féltve az ellenzéket 
gyengítette? Vagy méltassuk inkább azt a politikust, aki nem hitt az 
általános emberi erkölcs és a közéleti morál szétválaszthatóságában? 


Mindenképpen megkésett moralizálások helyett próbáljuk megérteni 
indokait. Az adott szó súlya csakugyan ránehezedett, s akár nemesemberi 
önérzetből, akár politikai számításból is (mert az erkölcsöt politikai 
tőkének tekintve), Deáknak volt oka, hogy kitartson szava mellett. De 
máskor oly leleményesen tudott áthidaló megoldásokat találni, amelyek 
, elvfeladás nélkül? hasznos alkukra vezették, ha most elutasított minden 
ilyen kísérletet, akkor ezt csak morális szempontokkal aligha 
magyarázhatjuk. Igen valószínű, hogy a politikai ellentétek általános 
kiéleződése, s ezen belül a bocskorosoknak váratlan és megdöbbentő véres 
felsorakozása azt a meggyőződést erősítette benne, hogy a politika immár 
az ő számára nem rokonszenves tereppé fajult. 


Meggyőződését csak erősíthette, hogy Zala haladó nemesei — az 
ellenzék országos nyomásának hatása alatt is — végül mégiscsak 
megválasztatták Deákot. De hogyan? ,A Magyarországban oly igen 
elterjedt s oly méltán kárhoztatott korteskedésnek szokott mesterkedéseivel, 
csábításokkal, vesztegetéssel, pénzzel, borral, földnek, fának ígérésével s 
néhol talán fenyegetésekkel is? -— miként maga Deák írta Klauzál 
Gábornak. A választások után tömegverekedések zajlottak le, embereket 
vertek agyon, a katonaságnak is be kellett avatkoznia. 


A zalai haladó nemesek döbbenten vették tudomásul, hogy Deák nem 
óhajtja leszüretelni az így kivívott győzelem gyümölcsét. A megye 
korábban legnépszerűbb emberét most mindenünnen támadták — továbbra 
is gyűlölték a ,nem adózók", s polgári vétek elkövetésével vádolták az 
ellenzékiek. 


De hiába volt minden, Deák kitartott elvei mellett. Az 1843-as 
országgyűlés nélküle nyílt meg. , Izraelben zavarodás van — írta Kossuth 


Wesselényinek. — Nagynak képzelém a hiányt, melyet Deák itt nem léte 
okoz; de ilyennek, minőnek tapasztalom, mégsem képzelém." 


Később Zala haladó nemesei megbékültek Deák iránt. Bizalmas 
emberei révén egy-egy vitában az országgyűlésen is éreztette befolyását 
Zala exkövete. A védegyleti harcban és más ügyekben továbbra is 
támogatta Kossuthot, amíg 1845 végétől egyre erősbödő , idegbaja" miatt 
majdnem teljesen visszavonult a közügyektől. 


1847 nyarán, Petőfi nevezetes magyarországi utazásai idején Deák is 
útnak indult, megfordult Németországban és Svájcban, kezeltette is magát, 
egészségi állapota javult. De az év végén, az új országgyűlésre sem vállalt 
követséget. 


Mindez feljogosít bennünket arra, hogy ezt a homályos , idegbajt" ne 
egyszerűen a fenti politikai csalódások termékének, hanem némileg 
fedőnevének tekintsük. 


Hogy a forradalmat megelőző fél évtized politikai küzdelmeiben Deák 
milyen érzésekkel vett részt, ő maga jellemezte legjobban egy igen hosszú 
levelében, amelyből itt sajnos csak néhány részletet közölhetünk. 


Deák Ferenc Kossuth Lajoshoz, 1844 
novemberében 


,; : : . Tudod-e, hogy azon barátság, mely közöttünk létez, sokkal, igen sokkal 
több, mint csupán polgári érzelmünk rokonsága? Tudod-e, hogy ezen 
barátság kétkedés tárgya soha nem lehet... .. . Égi tűz az, mely keblünkben 
ég, tisztán, állandóúl és változatlanúl, világít, melegít, éltet, mint a nap 
sugara, de el nem nyugszik, mint a nap, felhők nem borítják, és 
fogyatkozást nem szenved. Miért legyen tehát a kétkedésnek még csak 
árnyéka is közöttünk?. . . 

. . A védegylet nagyszerű eszme, oly nagyszerű, hogy az alatt a magyar 
jellem, félek, öszveroskad. Sokat fontolgatám magamban e dolgot, s kettő 
volt észrevételem. Egyik az: hogy nem lett volna-e jobb a dolog 
megindítását az ország gyűlésének berekesztéséig halasztani, nehogy az 
ország gyűlésének végnapjaiban kiadott királyi válaszoknak nem kedvező 


tartalmát sokan éppen a védegylet korábbi megindításának tulajdonítsák; 
vagy talán az némi befolyással is legyen ezen királyi válaszok rossz 
tartalmára. — Másik észrevételem az: hogy nem lett volna-e célszerűbb a 
védegyletet most kezdetben csak némely cikkekre szorítani, melyek 
tudniillik vagy azért, mert nálunk is nem sokára előállíthatók, vagy azért, 
mert nélkülözhetők, elsőbbséget érdemlettek volna. Így legalább nem 
zúdítottunk volna egyszerre minden külföldi érdeket magunk ellen, a 
kivihetőség könnyebb lett volna, s a szószegés ritkább; pedig épen a 
szószegésre nem kell igen szoktatni a magyart, úgy is nagy hajlama van 
reá... 


. . Azonban, Ti barátim, a magyar körülményeket jobban ismeritek, 
mint én, ki már egy év óta nem láttam Pestet naponként növekedő anyagi s 
szellemi erejében; nem láttam az ország gyűlését, mely annyi jót és jelest 
meleg lelkesedéssel felfogott; Ti, kik ott laktok, s ott fordultok meg 
naponként, hol a nemzet szíve ver; Ti, kik bizonyosan megfontoltatok 
minden legkisebb körülményt, meleg érzéssel, de hideg számolással; Ti 
jónak láttátok a dolgot most, és ily terjedelemben megindítani, s én el nem 
szakadok Tőletek. Volnának bár még fontosabb kétségeim, mint a melyeket 
megemlíték, volnék bár arrúl meggyőződve, hogy a dolgot más úton 
jobban, célszerűbben lehetett volna megindítani, most, midőn már az első 
lépés megtörtént, azt hanyagság, hidegség, vagy különcködés által elejteni, 
vagy csökkenteni: bűnnek tartanám a haza ellen. Nálam a pesszimizmus a 
hanyagságnak sem oka, sem ürügye: tudok én küzdeni remény nélkül is..." 


1848 — a forradalom minisztere 


Csakugyan remény nélkül is lehet küzdeni, de úgy látszik, mégsem igazán. 
A forradalmat közvetlenül megelőző években Deák egyetlen érdemleges 
tette az, hogy ő önti végleges formába az ellenzék egyesítést célzó 
Nyilatkozat-át. (A magyar nemesi liberalizmusnak ezt az alapokmányát a 
történeti irodalom gyakran idézi, ám legtöbbször Deák szerkesztői 
érdemeinek nyugtázása nélkül...) De csak pár hetekre hajlandó Pestre 
menni, , a nemzet gyáva jellemtelensége", a kormány mellé csatlakozó 
ellenzékiek behódolása miatt semmi bizodalma nincs a jövőben. 


Így aztán hiába választották meg 1847 októberében, az új 
országgyűlésre sem fogadta el a követséget. Amikor azonban az európai 
forradalmak sodrában Magyarország is megmozdult, Batthyány Lajos 
személyes kérésével szemben és a közvélemény nyomása alatt már nem 
lehetett sem a betegségre, sem a reménytelenségre hivatkozni. Egy javára 
lemondott követ helyébe csak március 22-én választották meg követnek 
Zalában, de Deák 20-án már Pozsonyban volt. Épp jókor érkezett ahhoz, 
hogy — hosszas kapacitáltatás után — elfogadhassa az igazságügyi tárcát a 
felelős magyar minisztériumban. 


Az első forradalmi napok lázas izgalmában kimondták az úrbéri 
terhek megszüntetését és a közteherviselést; a nádor most igyekezett 
Deákot arra rávenni, hogy járjon közbe a , hevenyészett?" törvények 
, javítása?" érdekében. Deák azonban tudta, hogy a már kihirdetett 
törvények akárcsak részleges visszavonása is parasztháborút robbanthatna 
ki, s ezért a sietést sem helyesnek, sem szükségesnek nem ítélve ugyan, de 
határozottan a márciusi törvények mellett foglalt állást. 


Még a forradalom előtt történt — Pulszky Ferenc tanúsága szerint —, 
hogy Deák korholta a leendő márciusi ifjakat, akik Lamartine-nak A 
girondiak története című könyvéből szerepeket választottak ki maguknak, 
pedig ez veszedelmes mű, , mert sem nem történelem, sem nem regény". 
Most március után mások neki is találtak szerepet, s azt várták tőle, hogy 
Mirabeau módjára próbálja lefékezni a forradalom rohanását. Nem kevesen 
reménykedtek abban, hogy kiveszi Kossuth kezéből a vezetést, vagy 
legalábbis erős mérséklő nyomást fog gyakorolni rá. 


Deák azonban nem hallgatott e kétes tanácsokra. A radikálisabb 
megnyilvánulásokkal és javaslatokkal szemben olykor-olykor fellépett, de 
egyre többször csak hallgatott, s kivált Kossuth ellenében tartóztatta magát 
mindenféle nyílt bírálattól. Kossuth hívei ettől függetlenül természetesen 
(és joggal) túlzottan mérsékeltnek találták Deákot, a saját hívei pedig azért 
bírálták, mert nem hatott elég mérséklőn, így azután — akárcsak a 
negyvenes évek közepén - ismét fokozatosan csökkenni kezdett befolyása. 


Ő maga a rá jellemző önismerettel és tárgyilagossággal higgadtan 
felmérte helyzetét, s igen tudatosan cselekedett vagy — legtöbbször — nem 
cselekedett. Taktikáját szokása szerint egy példázattal fogalmazta meg, 
amely több változatban is fennmaradt; azért idézzük az alábbit, mert olyan 
emlékezőtől származik, aki szintén Kossuth elleni fellépést várt Deáktól. 


Gróf Pálffy János emlékirataiból 


,-.. a későbbi események fejlődése, a Kossuth népszerűségének 
fogyatkozása, s a képviselőház ébredezése letárgiájából, valószínűvé 
teszik, hogy Deáknak még talán Batthyány nélkül is sikerült volna a 
forradalmat,  öszveköttetésben  Görgeyvel, minden azelőtti magyar 
fölkelések végéhez terelni, békekötés által végezni. Már pedig minden, 
még oly kedvezőtlen béke is jobb, s a nemzethez illőbb lett volna, mint 
föltétlen megadás, annyi tömérdek véráldozattal kíséretében. . . 


. . Befejezésül egy adomát mondok el, melyet Kazinczy Gábor közlött 
velem. 1848-ban, mikor még nem lett volna késő segíteni a bajon, 
Kazinczy Deákkal beszélgetve, mondta néki, hogy tegyenek valamit, ne 
engedjék, hogy Kossuth egészen magához ragadja a hatalmat, hanem 
fogják meg ők is a gyeplőt. Erre Deák, az anekdoták nagymestere, szokása 
szerint egy adomával felelt: )Egyszer — úgy szólott — egy ismerősömmel, 
kocsikázni mentem. Lovai nagyon szilajok voltak, ugrándoztak jobbra- 
balra s meg-megragadták a kocsit. Egy veszélyes helyen, félve a 
feldőléstől, magam is hozzákaptam a gyeplőhöz. Ekkor ismerősöm azt 
mondta: Ha csak én tartom a gyeplőt, lehet hogy fel nem dőlünk, de ha 
ketten akarjuk azt tartani, úgy bizonyosan felborulunk.x — Voltak, kik ezen 
elmés adomáját Deáknak nagyon bámulták. Én pedig erre azt mondom, 
hogy nem is az lett volna feladata Deáknak s társainak, hogy együtt tartsák 
a gyeplőt Kossuthtal; vagy hogy abba bele-bele kapkodjanak, hanem az, 
hogy kivegyék kezéből, mint ki szokás azt venni a rossz kocsiséból, hogy a 
szekérben ülők biztosan juthassanak célhoz." 


Rebellis — szolidaritásból 


Olyan politikai tapasztalattal és ítélőképességgel, mint amilyen Deákot 
jellemezte, tisztán kellett látnia, hogy a nemzet ügye milyen 
kibogozhatatlanul bonyolódik össze. Atélte ugyanazokat a belső 


küzdelmeket, mint Széchenyi és Eötvös, napról napra keserűbben 
érzékelve, hogy az egyik párt ,, az alkotmányos szabadság és nemzetiség" 
(azaz függetlenség) ellen tör, s a másikat ezzel egyre inkább ,, forradalmi 
térre" löki, ami viszont újra csak ürügyet ad a haza ellenségeinek — és így 
tovább: hibás kört látott, bárhonnan nézte az eseményeket. 


És mégis, elvi ellentétben Széchenyivel és Eötvössel, nem fordított 
hátat a forradalomnak még akkor sem, amikor személyileg Kossuthtal 
egyre rosszabb viszonyba sodródott. A forradalmat mint malum 
necessarium-ot, szükséges rosszat fogadta el — a fenyegető udvari reakció 
ellenében. A kritikus szeptemberi napokban, Eötvös és Széchenyi — 
mondjuk így - távozása után is a bécsi kormány ellenforradalmi 
emlékiratával szemben, a reakció ellen foglalt állást. Egyre csendesebb 
nemzetgyűlési jelenléte — talán nem fölösleges hangsúlyozni — ténylegesen 
a forradalom vállalását jelentette. 


Ezért joggal érte a megtiszteltetés, hogy a Pestről Debrecenbe készülő 
nemzetgyűlés békeküldöttségének tagjaként őt is a közeledő ellenség elé 
küldje Kossuth, Windischgrátz azonban, mint ismeretes, , rebellisekkel" 
nem volt hajlandó tárgyalni. 


Az osztrák hadvezér, nem sokkal a bécsi felkelés leverése után, olyan 
pöffeszkedőn viselkedett, mintha Napóleont is ő verte volna meg, s 
unbedingte Unterwerfung-ot, feltétel nélküli megadást követelt. Batthyányt 
nem is fogadta, de a többieknek megengedte, hogy jelentést írjanak 
küldetésük teljesítéséről. (A jelentést Deák fogalmazta meg.) Azután 
ebédre is méltóztatott meghívni a lázadók delegátusait. 


Eltérően Görgeytől, aki alig fél esztendővel később, a feltétel nélküli 
megadás után kész volt hangulatos lakomán tósztozni Rüdigerrel, Deák 
elutasította a meghívást. A magyar huszárokat, kik küldötteinket Bicskére 
kísérték, az ellenség átállásra csábította, Windischgrátz Budára tette át 
főhadiszállását, Deák , szabadon" távozhatott. . . 


Debrecenből semmi hír nem érkezett, Pesten Windischgrátz 
letartóztatta Batthyányt, Deáknak csak azzal a feltétellel volt hajlandó 
útlevelet adatni Debrecenbe, ha becsületszavát adja, hogy Kossuthot és a 
nemzetgyűlést feltétlen megadásra bírja. Deák persze Pesten maradt. ,, Volt 
eszem — mondogatta később -, hogy senkit se beszéljek reá, hogy 
akasztassa fel magát." Hozzátehetjük — olyan csodára még Deák sem lett 


volna képes, hogy az ellenállást szervező Kossuthot feltétel nélküli 
megadásra bírja. 

Közben a debreceni nemzetgyűlés megsemmisítette az igazolatlanul 
távol levő képviselők mandátumát — Deák és Batthyány hiányzását 
azonban igazoltnak tekintették. 

Mácrcius elején tették közzé Ausztriában az új birodalmi alkotmányt. 
A magyar , tartomány" az egységes birodalom része lett — egyelőre csak 
papíron, tekintve, hogy Bem még győztesen verekedett Erdélyben, s 
honvédeink a Duna-Tisza közén a diadalmas tavaszi hadjáratra 
készülődtek. A márciusi alkotmány azonban szükségszerűen vonta maga 
után az áprilisi magyar függetlenségi nyilatkozatot. 


Deák tudta, hogy április 14-e után többé semmiféle megbékélésre sor 
nem kerülhet, de hiteles adatok szerint ekkor sem értett egyet azokkal, akik 
Kossuth ellen szervezkedtek. Végignézte még a kormányzó fényes pesti 
bevonulását, s azután Kehidára ment. Akár azért, mert nem véve ki részét a 
győzelem megszervezéséből, az ünnepben sem akart osztozni, akár inkább 
azért, mert nem bízott a diadal tartósságában. 


Világos híre Kehidán érte el. A forradalom véget ért, s ezzel 
befejeződött Deák szolidaritásból vállalt rebellisi pályája is. 

Megróhatjuk-e a súlyemelőt, amiért gyengén sprintel, és egyáltalán 
nem tud magasat ugrani? Megróhatjuk, de sok értelme nincsen az ilyen 
bírálgatásnak. 

Ha egy forradalmár, aki forradalomra készült, csődöt mond egy 
forradalomban, értelmetlenül kockáztat vagy gyáván meghátrál, netán az 
ellenséghez pártol, joggal hívja ki maga ellen ítéletünket. De ha egy 
liberális reformer, aki alkatánál és meggyőződésénél fogva ellensége a 
, törvénytelen?" eszközöknek, s kénytelen-kelletlen, a nemzet érdekében, 
mégis igyekszik kitartani a forradalom mellett, mint Deák igyekezett, akkor 
megfelelt a vele szembeszegezhető követelményeknek, dezertőrnek nem 
nevezhető. 


Mindez egyébként legkevésbé erkölcsi szempontból fontos 
számunkra. A későbbi fejlemények miatt válik mindez döntő 
jelentőségűvé. Azzal, hogy Deák vállalta 48-at, s még 49-cel szemben sem 
bontott zászlót, megőrizte a lehetőségét annak, hogy a továbbra is polgári 
átalakulást és nemzeti függetlenséget óhajtó nemesi, polgári, sőt részben 


népi tömegek változatlanul bizalmat táplálhassanak iránta. Azzal viszont, 
hogy a forradalom radikalizálódásának szakaszában csupán a csendes 
támogató, majd szemlélő pozíciójába vonult, egy későbbi szakaszban 
tárgyalóképessé tette magát a győztesek szemében is. 


Így pusztán tisztességes magatartással olyan helyzetbe került Deák 
nem sokkal a nagy bukás után, amit a legravaszabb törtető álnoksággal és 
cselszövéssel sem tudott volna magának megszerezni. Deáknak módja nyílt 
arra, hogy a XIX. század egyetlen olyan sikeres magyar államférfiúja 
legyen, aki erkölcsi feddhetetlenségét mindvégig megőrizte. 


Hazai emigrációban 


A XX. század ellenforradalmi és egyéb tömegirtásaihoz képest akár kis 
méretűnek is lehetne találni a győztesek által gyakorolt terrort, a 
végrehajtott halálos ítéleteknek százat alig meghaladó számával. De egy 
rémuralom kiszolgáltatott áldozatai nem gondolhatnak arra, hogy más 
korokban még kegyetlenebb megtorlások voltak vagy lesznek — a nemzet 
teljes apátiában élte át a Világos utáni hónapokat, mindaddig, amíg Haynau 
leváltása után a terror mintegy , normalizálódott". 

Deáknak is meg kellett jelennie a pécsi hadbíróság előtt, mivel 
azonban a lázadók debreceni , conventjében?"? nem vett részt, 1850 
májusában megszüntették ellene a vizsgálatot. 


Még nem volt kezében az igazoló papír, amikor Schmerling, , az új 
Ausztria" igazságügyminisztere Bécsbe értekezletet hívott össze a magyar 
magánjog tárgyában, s erre Deák is meghívást kapott. 

A még fenyegető eljárás nyomása alatt kapta tehát Deák azt a 
lehetőséget, hogy a győztes ellenforradalom megszilárdításából kivegye 
részét. , Franz Deák" német nyelvű válasza diplomatikus, sőt udvarias 
formában, de tartalmában a leghatározottabban utasította vissza, hogy ,, a 
közelmúlt idők gyászos eseményei után oly állapotok között, melyek még 
jelenleg is uralkodnak?" nyilvános ügyekben közreműködhessen. . . 


Nem egy példát lehetne idéznünk arra, hogy az elmúlt száz év során 
kisebb-nagyobb ügyekben hányan hivatkoztak Deákra, amikor egy-egy 


frissen kapott történelmi pofon után azon melegében , kiegyezésre" 
nyújtották jobbjukat. . . Osszetévesztve a kiegyezést a gyáva behódolással. 


Deák azonban a Bach-rendszer gyászos éveiben teljes szolidaritást 
vállalt levert nemzetével, s magatartásával mintegy példát adott a néma 
ellenállásra. 


Amilyen tanácstalan volt gyakran a forradalom alatt, olyan 
magabiztosságot mutatott a bukás után. Nem mintha nem sújtotta volna le 
őt is a vereség, vagy mintha mindenben tisztán látott volna. Belső 
gyötrődései ellenére mutatott szilárdságot, mert minden tisztességes ember 
ezt várta tőle. , Küzdeni remény nélkül" — ez a jelszó a forradalmat érlelő 
fejlődésben passzivitásra kárhoztatta, de 49 után, amikor a passzivitás 
kényszerűséggé lett, a reménytelenségben is kitartást példázó magatartás 
előrevivő tényezővé vált. 

Kossuth és a haladó vezetők többsége emigrált, a tekintélyes 
konzervatívok utálták ugyan a Bach-rendszert, de érdekeik az udvarhoz 
kötötték őket, különben sem vállalhatták 48 örökségét, valamiféle 
, hegyvenhetes? alapon a forradalom előtti állapotok visszaállítására 
törekedtek; Széchenyi Döblingbe zárta magát, s noha a leghevesebben 
gyűlölte a diadalmas ellenforradalom rendszerét, helyzete, betegsége s idős 
kora miatt az ellenállást nem vezethette, Eötvös is túl korán szakított 48- 
ban a forradalommal ahhoz, hogy az ellenzék most mögéje sorakozhassék 
fel — egyetlen olyan vezető politikus maradt itthon, aki fokozatosan a jövő 
emberévé válhatott: Deák Ferenc. 


Nincs terünk részletesen ábrázolni, az adatok tömegével megrajzolni 
azt a folyamatot, amelynek során az egész politizáló nemzet néhány év 
alatt eljut a felismeréshez: van vezetője. Annak a roppant ritka történelmi 
jelenségnek, hogy egy vezető réteg (s bizonyos fokig az egész nemzet) 
érdeke és egy vezető ember alkata mintegy eszményi egységbe fonódik, 
csak legfőbb mozzanatait ragadhatjuk itt meg. 


Deák politikai pályájának további alakulása szempontjából fontos lett, 
hogy 1854-ben Széchenyi Istvánnénak eladta birtokait (mintegy 800 
holdról volt szó, 1200 négyszögöles holdban számítva), s Pestre költözött. 
Az eladási ár egyötöde az adósságok rendezésére ment el, 40 ezer pengőt 
pedig életjáradékká alakíttatott át Deák — így élete végéig biztosította 
anyagi függetlenségét. 


A nyomasztó gazdasági okok mellett az is befolyásolta döntését, hogy 
Kehidán túlságosan messzire szorult az ország szellemi központjától, 
Pesttől, a társaságtól, amelyet ez a magányos férfi tartósan nem tudott 
nélkülözni. 

A fővárosban az Angol Királyné Szállodá-ban (a mai Deák Ferenc 
utcában) vett ki magának két szobát, s itt élt több mint húsz éven át, 
haláláig. Pontosabban, ősztől tavaszig lakott a szállóban, tavasszal 
rokonlátogatásra indult, kivált Klára nénjéhez (bátyja, Antal még 1842-ben 
meghalt), néhány nyarat Balatonfüreden, illetve Marienbadban töltött. 


, A hálószoba berendezése volt — olvashatjuk Ferenczinél Deák pesti 
lakásának leírását -: az ablaknál egy vaságy, egy  mozaikdíszű 
éjjeliszekrény, tükör, előtte kis asztal, az ajtóval szemben bőrpamlag és 
előtte asztal, egy kényelmes karosszék, melyben lefekvés előtt üldögélt és 
elmélkedett, egy ruhaszekrény, könyvespolc, mosdó, ruhaállvány.?" A 
másik szobában, a nappaliban több bútor volt, köztük gyalupad, 
munkaasztal, mintegy ötven szerszámmal, üvegtartóban aranyhal, kis 
szekrény tele — főleg ajándékba kapott — cabanos szivarral. 


Császári rezidenciában, csillogó palotákban laktak azok az emberek, 
akik az önkényuralmat megszervezték — sok százezres katonaság, zsandár- 
és hivatalnoksereg szolgálta őket, s politikájuk történelmileg viszonylag 
rövid idő alatt mégis kénytelen volt igazodni annak a hatalom nélküli 
férfinak stratégiájához, ki az Angol Királyné szállodában látszólag 
semmiféle nagypolitikát nem űzött, csupán fogadta az ország minden 
részéből nála tisztelgő nemeseket, polgárokat, értelmiségieket. 


Kultikus túlzás volna csak Deák érdemének tekinteni ezt az igazodási 
folyamatot, amely mindenekelőtt az európai viszonyok módosulását 
követte, de nem kisebb hiba lebecsülni a csendes helytállás deáki 
politikájának történelmi jelentőségét. 

Magatartásával és megfogalmazott tanácsaival is Deák egyértelműen 
azt ajánlotta az ország politizáló részének, hogy tegyen meg mindent a 
nemzeti és az alkotmányos szellem istápolásáért. Ha ez a szellem ébren 
marad, ,, kedvező pillanatban egy tollvonással lehet helyreállítani a magyar 
alkotmányt", de ha a népből kihal a lelkesedés ezen a legmagasabb javak 
iránt, , sem a sors kedvezése, sem az uralkodó kegyelme nem adhatja 
vissza?" a szabadságot. 


Vörösmarty halálakor példát mutatott arra, hogy a passzív 
rezisztenciát miként lehet kormánytilalmak ellenére is tettekkel telíteni. 
Amikor a kormány nem engedte a költő árváinak javára rendezendő 
nyilvános gyűjtést, Deák mintegy nyolcszáz levelet küldött szét híveihez és 
tisztelőihez, s pár hónap alatt hatalmas összeg, mintegy százezer forint 
gyűlt össze. 


A Szózat költőjének temetése az önkény elleni első nyilvános 
tüntetéssé vált. Később Kazinczy, Zrínyi, Kisfaludy, Berzsenyi emlékét 
hasonló szellemben idézték. Mindez persze csupán a közhangulatot 
jelezhette, az udvar politikáját nem változtathatta meg. 


Solferino után 


Deák tudta, hogy a , kedvező pillanatot? külső eseményeknek kell 
előidézniük. Tíz esztendővel a magyar forradalom bukása után az első 
ilyen alkalom el is érkezett. 


1859 júniusában a francia—piemonti seregek olyan vereséget mértek 
Ausztriára, ami tulajdonképpen az egész birodalom összeomlását 
előidézhette volna, de az érdekelt hatalmak féltek a forradalmi szellem 
feléledésétől, és III. Napóleon ezért nem sújtotta porig Ferenc Józsefet. 


Az osztrák uralkodó előbb menesztette Bachot, azután 1860-ban 
kibocsátotta az úgynevezett októberi diplomát: , Alkotmányt adott 
népeinek." 


A konzervatív magyar nemesség képviselői, a Zsedényiek, Vayak, 
Szécsenek ott buzgólkodtak a császár körül, és nagy remények 
beteljesülését hirdették, Deák azonban s vele az ellenálló ország nem 
fogadhatta el az októberi diplomát, amely továbbra is egy birodalmi tanács 
elé utalta volna a legfőbb magyar érdekeket. Az udvar és konzervatív 
magyar tanácsadóinak gyülekezete úgy vélte, hogy amennyiben Deáknak 
magas közjogi tisztséget, országbírói állást ajánlanak fel, akkor végképpen 
le lehet szerelni a rezisztencia szellemét; természetesen rosszul 
számítottak: Deák nem ellenezte, hogy az októberi diploma által 
megnyitott területen politikai mozgás induljon meg, sőt némi orientáló 
kapcsolatot a konzervatívokkal is tartott, de nem volt hajlandó részt venni 


az országgyűlést előkészítő esztergomi értekezleten, hiába szólította fel 
erre egyrészről a helytartó, másrészről a magyar ellenzék egy politikai 
delegációjának élén Eötvös. 

Hajthatatlanságát nemcsak az elvi szigor és az a felismerés diktálta, 
hogy az udvar egyelőre nem hajlandó érdemi engedményekre. Amilyen 
mértékben közeledett a cselekvés ideje, a felelősség rá nehezedő súlya alatt 
Deák egyre inkább habozóvá, olykor tanácstalanná vált. 


Kételyeit csak fokozta a váratlan fordulat: őfelsége kihallgatásra 
hívatta Deákot és FEötvöst. Európa felfigyelt. Engels, aki Marxhoz 
hasonlóan megkülönböztetett figyelmet szentelt a magyar ügyeknek, már 
korábban úgy tudta, hogy a két negyvennyolcas exminisztert be akarják 
léptetni , annak az embernek kormányába, aki a magyarokat Oroszország 
segítségével letiporta". Ilyesmiről ugyan nem tárgyalt Deák és Eötvös 
Ferenc Józseffel, de a fejlemények abban igazolták Engelsnek a 
véleményét, hogy az osztrák udvar kénytelen lesz , egyik engedményt a 
másik után tenni". 


Egyelőre azonban Deáknak és Eötvösnek csak arra nyílt módja, hogy 
Ferenc Józsefet, aki eddig csupán osztrák politikusok és reakciós magyar 
udvaroncok tanácsait élvezhette, az ellenzéki Magyarország véleményével 
megismertesse, s jelezze egy lehetséges alku körvonalait. De a kiegyezésre 
az idő nem érett még meg. 


Deák nemcsak a közös osztrák-magyar ügyek kibogozhatatlannak 
látszó bonyodalmai, hanem a ránehezedő felelősség miatt is tépett 
hangulatú levélben öntötte ki szívét sógorának: ,, Azt írod, az ország reám 
néz, tőlem vár. Szerencsétlenség az országra is, reám is, ha ez így van; mert 
a baj súlyosabb, semhogy én vagy más abból megmenthetné a hazát és 
magam is szívesen mennék azon ember után, ki erre némi valószínűséggel 
kecsegtető utat tudna mutatni... vulkán fölött ábrándozunk s mulatjuk 
magunkat rózsa-álmok viruló képeivel." 


A lírai levél aligha lehet álszerénykedés vagy affektáció terméke. 
Deák az előbb-utóbb elkerülhetetlenné váló alku veszélyeit mérlegelte, s 
egyaránt félve az elsietett kiegyezéstől és a törésre vezető makacsságtól, 
olykor bizonyára szívesen elhárította volna magától a keserű poharat, 
amelynek kihörpintését egyre türelmetlenebbül és egyre többen várták tőle. 


Feliratiak és határozatiak 


Aggályait csak súlyosbíthatta, hogy Ausztriában a , centralisták?" kerültek 
előtérbe, és Schmerling báró kinevezésével, majd az úgynevezett februári 
pátenssel, épp a hosszú szünet után ismét összehívott magyar országgyűlés 
munkáinak kezdetén, a kiegyezés egyelőre lehetetlenné vált. 


Deák újra távolmaradt a politikai konferenciáktól, s nyilvánosan, 
cikkben ismételte meg véleményét:  ,, Magyarországot törvényes 
önállásától, függetlenségétől és  alapszerződésekben biztosított ősi 
alkotmányától megfosztva, octroyrozott alkotmányú osztrák provinciává 
nem tehetjük." 


Az 1861-ben megnyitott új országgyűlés is ezt az elvet védte 
egységesen, még ha a követendő politikát illetően két párt alakult is ki: a 
feliratiaké, akik a nemzeti sérelmeket a királyhoz intézett feliratban 
kívánták összefoglalni és a határozatiaké, akik az uralkodót de facto sem 
ismervén el, ugyanezt határozatban kívánták közzétenni. E különbséget 
később szívesen tekintették alaki jellegűnek, de világos, hogy igazi, elvi 
eltérés állt fenn a két párt között, mérsékeltek és radikálisok álltak szemben 
egymással. 

A későbbi fejlemények -— mint látni fogjuk — ezt a pártvitát 
meglehetősen háttérbe szorították, annyit mégis érdemes itt jelezni, hogy 
eltekintve néhány őszinte radikálistól, kivált Telekitől, a határozatiak jó 
része nem kevésbé áhítozta az alkut, mint a felirati párt. Csak szerették 
volna a kényszerű engedményeket minél leplezettebb formába bújtatni és 
minél hősibb pózban megajánlani. Fényesen bizonyítja ezt épp a 
határozatiak egyik vezéralakjának, Tisza Kálmánnak politikai pályája: 
hangadója volt azoknak, akik leginkább pusmogtak ,az öreg? (vagyis 
Deák) , gyávasága? miatt, de alkalomadtán, mint ismeretes, ,, szegre 
akasztva?" fene nagy radikalizmusát, a később létrejött kiegyezés fő 
védelmezője és haszonélvezője lett. Deákot ezúttal is — alkatából és 
meggyőződéséből következő mérséklete mellett — a politikai tisztesség és 
célszerűség vezette: ha egyszer valaki elhatározta, hogy alkudni fog, akkor 
marcona szájtépéssel kár magát barikadőrnek álcáznia. 


Deák a felirati indítványt beterjesztve 1861 májusában hatalmas 
beszédet tartott, mely a magyar politikai irodalom egyik remeke. 


Szabadságharcunk leverése óta az európai sajtó most először írt 
figyelemmel és méltánylattal egy hazai magyar politikai vezetőről. 


A felirati javaslatból 


, A közelebb lefolyt tizenkét esztendő súlyos szenvedések kora volt reánk 
nézve. Ősi alkotmányunk eltöröltetett, s a korlátlan hatalom idegen 
rendszere nehezedett reánk. És e nyomasztó rendszert még súlyosabbá 
tették azok, kik azt ellenséges indulattal, korlátolt felfogással s gyakran 
rossz akarattal kezelték. Bűn volt előttük a szabadság érzete, bűn volt 
ragaszkodásunk nemzetiségünkhöz, bűn volt még a legtisztább honszeretet 
is. Országunk erejét kimerítették, a nemzet vagyonát jogtalanul 
elidegenítették, nemzetiségünket üldözés tárgyává tették. Minden nap új 
szenvedést hozott, minden új szenvedés egy gyökerét szakasztotta el 
keblünkben a hitnek és bizalomnak. 


... Ekkor ő felsége az eddig követett absolut rendszert félre vetve, át 
kívánt lépni az alkotmányosság ösvényére, s népeinek kezébe akarta letenni 
saját sorsukat. 


Összegyűltünk mi is, mint a magyar nemzet képviselői, hogy 
alkotmányos működésünket ismét megkezdjük, s első lépésünk fájdalmas 
felszólalás, nem a múlt idők szenvedései miatt, mert azokra fátyolt vetünk, 
hanem azon jogtalanságok miatt, mik most is fönnállanak, s miknek 
azonnali elhárítása nélkül sem alkotmányunk visszaállítását, sem általában 
az alkotmányosságot lehetőnek nem tartjuk. 


. Nem állítom én, hogy az általam javaslatba hozott fölirat minden 
bajt és veszélyt elhárít; nem mondom, hogy annak óhajtott sikere leend. 
Lehet, sőt valószínű is, hogy az osztrák államférfiak politikája ezentúl is oly 
követelésekkel lép föl ellenünk, miket teljesítenünk lehetetlen és akkor végre 
mégis törésre kerül a dolog. De ne idézzük elő mi magunk e törést. S ha 
kikerülni nem tudjuk, az ne a mi vétkünk legyen. 


.. Lesznek talán, kik e politikát nem találják eléggé merésznek, 
lesznek, kik azt félénknek fogják mondani. 


Igenis, uraim, ezen politika nem a kockáztató merészség politikája, 
hanem az óvatosságé, nem félénk, hanem erőnkhöz s helyzetünkhöz van 
mérve. Harcban s a cselekvés terén gyakran szükséges a merészség, mert 
az erőt felfokozza s ez által a sikert biztosíthatja. De köztanácskozásokban 
inkább szeretem a szilárdsággal párosult óvatosságot. Merészség a 
politikában csak akkor van helyén, midőn tetemes erőre támaszkodik, e 
nélkül mindig kocka, mely többnyire vakra fordul. 

Félénk, sőt gyáva az, ki ön személyét félti, midőn hazájának sorsa 
forog kérdésben; de ki maga nem fél, hanem félti a hazát, óvatos, nem 
azért, hogy magát baj ne érje, hanem hogy a haza ne szenvedjen, az, uraim, 
nem félénk, nem gyáva. 


Önsorsunkról magunk rendelkezhetünk, s ha kockára tesszük azt, 
önmagunk szenvedjük kárát. De mások sorsát, mit a bizalom hitünkre 
bízott, a haza sorsát, mely becsesebb előttünk saját életünknél, féltenünk 
kell minden veszélytől, s a szeretet óvatosságával kell azt megőriznünk; 
kockáztathatunk mindent a hazáért, de a hazát kockáztatnunk nem 
szabad..." 


A provizórium idején 


Miként Deák előre látta, , végre mégis törésre került a dolog". A feliratiak 
pártja hiába aratott (minimális) győzelmet, s azt is főleg csak a 
határozatiakat vezető Teleki László öngyilkossága miatt, az uralkodó 
feloszlatta az országgyűlést. 


Az újabb önkényességhez ürügyet az szolgáltatott, hogy a felirati elv 
győzött ugyan Pesten, de a Deák által fogalmazott okmányt a határozatiak 
mindenféle javítgatásokkal a saját felfogásukhoz igazították, radikalizálták. 
Az igazság mégis az, hogy Schmerlingék felülkerekedésével Ausztriában a 
központosítók győztek, s ezen az sem változtathatott volna, ha Deák 
indítványát eredeti formájában terjesztik fel. Mindez megvilágosodott, 
amikor az elutasító királyi leirat után a képviselők az eredeti Deák- 
szöveget terjesztették fel, s ezt is makacs nem fogadta Bécsben. (Ahol a 
konzervatív magyar urak is újra buzgólkodtak, nehogy túl nagy 
engedményeket kapjanak az otthoniak, tudván azt, hogy egy új rendezés 


esetén Deákék kezébe kerül a kormány, s többé nem lesz szükség 
országmentő tanácsaikra. . . ) 


Az udvar makacssága Deákot erősítette a határozatiakkal szemben. 
Hosszas viták és tanácskozások után végül az egész országgyűlés, a külön 
ülésező főrendi ház is, imponáló egységben fogadta el Deák újabb feliratát, 
amely tiszta, világos érveléssel, ünnepélyesen tiltakozott a magyar nemzet 
jogainak megsértése ellen. 


, Fájdalommal látjuk — mondja az 1861. évi második fölirat Deák 
szavaival —, hogy Felséged a legmagasabb királyi leirat által minden 
kölcsönös értekezletet lehetetlenné tett (Zajos helyeslés. Éljenzés. 
Halljuk!), s azoknak fonalát végképp megszakasztotta. (Igaz! Úgy van!) A 
legmagasabb királyi leirat nem áll a magyar alkotmány alapján, hanem az 
absolut hatalommal kiadott, s alkotmányunk lényegével ellenkező császári 
diplomát és patenst főtörvényül tűzte ki, minket pedig a hon iránti 
kötelesség és képviselői állásunk s önmeggyőződésünk szorosan a magyar 
alkotmányhoz kötnek, mi csak annak alapján  tanácskozhatunk. 
(Közhelyeslés.) E két egymástól eltérő, sőt egymással ellenkező irány 
óhajtott egyesülésre nem vezethet. Nekünk az irányt legszentebb 
kötelességünk tűzte ki, s azt elhagynunk nem szabad. (Úgy van! Helyes!) 
Mély sajnálattal mondjuk ki tehát, hogy a legmagasabb királyi leirat 
folytán kénytelenek vagyunk mi is az országgyűlési értekezletek fonalát 
megszakasztottnak tekinteni. (Óriási zajban kitörő, szűnni nem akaró 
viharos közhelyeslés, taps és éljenzés.) 

Lehet, hogy nehéz idők következnek ismét hazánkra, de a megszegett 
polgári kötelesség árán azokat megváltanunk nem szabad. (Közhelyeslés.) 
Az ország alkotmányos szabadsága nem oly sajátunk, melyről szabadon 
rendelkezhetnénk; hitünkre bízta a nemzet annak hű megőrzését, s mi 
felelősek vagyunk a haza s önlelkiismeretünk előtt. (Közhelyeslés.) Ha 
tűrni kell, tűrni fog a nemzet, hogy megmentse az utókornak azon 
alkotmányos szabadságot, melyet őseitől öröklött. (Úgy van!) Tűrni fog 
csüggedés nélkül, mint ősei tűrtek és szenvedtek, hogy megvédhessék az 
ország jogait; mert a mit erő és hatalom elvesz, azt idő és kedvező 
szerencse ismét visszahozhatják; (Óriási zajban kitörő közhelyeslés, 
viharos köztetszés és hosszas éljenzés.) de miről a nemzet, félve a 
szenvedésektől, önmaga lemondott, annak visszaszerzése mindig nehéz s 


mindig kétséges. (Igaz! Úgy van!) Tűrni fog a nemzet, remélve a szebb 
jövendőt, s bízva ügyének igazságában... (Óriási zajban kitörő 
közhelyeslés, leget rázkódtató taps, szűnni nem akaró viharos általános 
éljenzés.)" 

A ,közhelyeslésnek? az a természete, hogy főleg a nyilvános 
fórumokon szeret megmutatkozni. De amikor a ,leget rázkódtató taps" 
elült, amikor a képviselők hazavonultak, s külön-külön vagy baráti 
körökben merengtek a nemzet sorsán, egyre nyomasztóbb érvek kezdték 
ösztökélni őket az alkura. 


Az emigránsok néhány lelkes hívének kivételével egyre többen 
döbbentek rá, hogy sem új forradalmi fellángolás nem ígérkezik 
Európában, sem a nagyhatalmak érdemi közbenjárására nem lehet 
számítani. Az a nemzedék, amely felnőttként csinálta végig 48-at, szerette 
volna megérni, hogy a forradalom elkobzott örökségéből élvezhessen is 
valamit. Azok pedig, akik ifjan vagy éppen kamaszfejjel lelkesedtek a 
honvédekért (Andrássy Gyula generációja), egyre kínosabban viselték el, 
hogy távol kell maradniuk a kormány osztogatta zsíros hivataloktól, s 
egyáltalán, mindenki torkig volt már a meddő várakozással, amelyet a 
gazdasági nehézségek még elviselhetetlenebbé tettek. 


Minden világosan látó elme tudta, hogy az országgyűlés 
feloszlatásával semmi sem oldódott meg, az új abszolutizmus valóban csak 
provizórikus, átmeneti lehet. 


Amikor Deák felmérte, hogy a fenyegető osztrák—porosz összeütközés 
ismét szorult helyzetbe kényszeríti a monarchiát, egyszersmind naponta 
konstatálta a kiegyezés iránti hazai vágyakozás növekedését is, arra 
törekedett, hogy néhány alapelv hangsúlyozásával elhárítson egy elsietett 
alkut, de nyitva hagyja a kaput a kiegyezés előtt is. 


Első célját szolgálta Adalék a magyar közjoghoz című (Csengery 
Antal közreműködésével) írt munkája, amely dr. Wenzel Lustkandl 
schmerlingiánus jogi fejtegetését támadta. Az ellenzéki hangulat 
mérséklődését jelezte, hogy amikor a határozott vitairatot megmutatta 
Eötvösnek, egykori minisztertársa megijedt a , merev" írástól, s attól félt, 
hogy Deák elrontja a kiegyezés esélyeit. Az ilyen és ehhez hasonló 
tapasztalatok bírták rá Deákot arra, hogy 1865 áprilisában, a Pesti Napló- 
ban megjelentesse nevezetes , húsvéti cikkét". 


Az ürügyet a bécsi Botschafter-nek egy cikke szállította, amely 
megrótta a magyarokat, amiért egész történelmükön egy , elkülönző vágy" 
(Sonderzug) vonul végig. Deák Még néhány szó a ,, Botschafter?-nek 
április 9-iki cikkére címen, névtelenül, de minden beavatott által felismert 
szerzőként még egyszer megvédte a ,,61-es alapot", az osztrákokra hárította 
a magyar elkülönzés miatti felelősséget, egyszersmind azonban félre nem 
érthető módon alkut ajánlott az uralkodónak, Schmerlingék feje fölött: ,, . . . 
készen leszünk mindenkor, törvényszabta úton, saját törvényeinket a 
birodalom szilárd fennállhatásának biztosságával összhangzásba hozni..." 


Három hónappal később Ferenc József ejtette Schmerlinget. Gróf 
Belcredi lett az államminiszter, s 1865 decemberére ismét összehívták a 
magyar országgyűlést. 


1861-ben még Deák gyakran ki-kimaradt a vitákból, a vélemények 
szabad kialakulására hagyatkozott, most energikusabban vette kezébe az 
ügyek irányítását. 

A kétoldalú közeledést mutatta, hogy míg 61-ben a király csak 
megbízottat küldött; most személyesen jelent meg, s a képviselők sem 
vitatkoztak azon, hogy a megnyitáson részt vegyenek-e, vagy sem. A némi 
engedékenységet mutató trónbeszéd, amelyet az uralkodó ráadásul 
magyarul olvasott fel, reményeket is keltett, de sok ponton még kemény 
csatákat sejtetett. Ferenc József külön kihallgatáson fogadta Deákot, aki az 
országgyűlés szilárd többségét tudhatta maga mellett. 


S aztán megkezdődött a szokásos huzavona, a képviselőházon belül 
éppúgy, mint a magyar ellenzék és az udvar között. Deák rendkívüli 
eréllyel sürgette és vezette a kiegyezési előkészítő munkálatokat, mert a 
porosz-osztrák háború kitöréséig, az országgyűlés várható elnapolásáig 
kész programot kívánt kidolgozni. Végiggondolt célt követett: osztrák 
győzelem esetére biztosítani akarta, hogy a magyarok kiegyezési szándékát 
ne lehessen a visszavonulás jelének felfogni; porosz diadal esetére olyan 
alapot akart teremteni, amelynek baloldali túlhajtását meg lehessen 
akadályozni, amelyet a legyőzött megaláztatás nélkül fogadhat el, hiszen 
nem vereségének eredménye, ha a program már előzőleg elkészült. 


Elvben volt egy harmadik lehetőség is — az, hogy a Bismarck 
támogatta emigrációs légió magyar területre lép, és új forradalomba 
ragadja az országot. Amikor ez az eshetőség szóba került Deák hívei 
között, , az öreg? mindig hangsúlyozta, hogy ő nem forradalmi ember, ami 


nemcsak azt jelenti, hogy csinálni, de azt is, hogy meggátolni sem tudja a 
forradalmat. . . 


A Deák által óhajtott változat valósult meg. 1866. július 3-án 
Königgrátz mellett a poroszok szétverték az osztrák főhadsereget. Július 
19-én reggel hét órakor Deák egyfogatú bérkocsin a Burgba hajtatott. 
Kifejthette Ferenc József előtt azt az elvét, amit még a háború előtt 
megfogalmazott, hogy tudniillik a magyar nemzet az osztrákok veresége 
után sem követel többet, mint a vereség előtt, de azt követeli. Amikor az 
uralkodó azt kérdezte, nem segíthetné-e ki a magyarság a monarchiát, mint 
tette Mária Terézia idejében, Deák az ország kimerültségére, a fenyegető 
nyomorra és nemzeti sérelmeire hivatkozva elzárkózott a segítségnyújtás 
elől. (Amikor egy órával később Belcredi is katonai segítséget kért tőle, azt 
firtatva, hogy nem lehetne-e Magyarországon másodszor is újoncozni, 
Deák e nevezetes választ adta: , Nem, mert nálunk Magyarországon az 
anyák egy évben csak egyszer szülnek.") 


Deák nyomatékosan a béke megkötését s utána a magyar nemzet 
kielégítését ajánlotta a császárnak. Arra a kérdésre, hogy hajlandó volna-e 
az új kormány megalakítására, Deák magas korára hivatkozva elutasító 
feleletet adott, s maga helyett gróf Andrássy Gyulát javasolta. 


Ez után ment Belcredihez, s négyórai bécsi tartózkodás után utazott is 
haza. 


Tudományos monográfiába illenék a további huzavonák, viták, 
kötélhúzások ismertetése. Bennünket most már csak a végkifejlet 
érdekelhet, amely 1867 folyamán bontakozott ki: Belcredit menesztették, 
majd februárban Andrássy megbízatást kapott a felelős magyar kormány 
megalakítására, újra összeült az országgyűlés, amely a hivatalosan is 
megalakult , Deák-kör?" befolyása alá került, s lázasan készítette a 
kiegyezési törvénycikk-javaslatokat. 


Ekkor, 1867 májusában szólalt meg Kossuth, Párizsból nyílt levelet 
intézve Deákhoz. Üzenete a Magyar Újság-ban és külön röplapon is 
megjelent (ez utóbbi negyvenezer példányban látott napvilágot). 


Kossuth Lajos nyílt leveléből 


,, .. Lassan-lassan lelebben a fátyol a Bécscseli alkudozások titkairól. Úgy 
látszik, mindez már kicsinált dolog, s az országgyűlés csak arra van 
hivatva, hogy a bevégzett tényt registrálja. 


De én e tényben a nemzet halálát látom; s mert ezt látom, 
kötelességemnek tartom megtörni hallgatásomat, nem a végett, hogy 
vitatkozzam, hanem hogy Isten, a Haza, s az utókor nevében esdekelve 
felszólítsalak: Nézz körül magasb államférfiúi tekintettel, s fontold meg a 
maradandó következéseket, melyek felé vezeted a Hazát, melynek élni 
kellene, midőn a mi csontjaink már rég elporlottak; a Hazát, melyben 
nemcsak a jelen röppenő percét, de a változhatlan múltat s a közelgő jövőt 
is szeretnünk kell. Ne vidd azon pontra a nemzetet, melyről többé a 
jövőnek nem lehet mestere. Megőszültem a tapasztalásokban gazdag 
szenvedések iskolájában, az évek súlya, s a bú és bánat alatt. Nem 
személyes érdek, nem ingerültség, nem fontoskodási viszketeg szól 
belőlem. Nekem személyemre nézve nincs semmi várni, nincs semmi 
kívánni valóm, sem a nemzettől, sem az élettől. De kebelemben fiatal 
eréllyel él, s fog élni halálomig a kötelesség érzete hazám iránt. 


E kötelességérzet ösztönzött e felszólalásomra. Bocsásd meg azt a 
kútfő kedvéért, melyből eredett. 


Ha a siker megnyugvását nem vihetném magammal síromba, hadd 
vihessem magammal legalább a reményt hazám jövendője iránt. 


Ne vezesd hazánkat oly áldozatokra, melyek még e reménytől is 
megfosztanának. 


Tudom, hogy a Kasszandrák szerepe hálátlan szerep. De Te fontold 
meg, hogy Kasszandrának igaza volt." 


Kinek volt igaza? 


Kossuth meglehetősen elkésett levelével, de aligha valószínű, hogy korábbi 
kiállással bármit is változtathatott volna a történteken. Így csak 
meggyorsíthatta a tárgyalásokat: pár nappal nyílt levelének megjelenése 
után az országgyűlés nagy többséggel elfogadta a  kiegyezési 
törvényjavaslatokat. Június tizedikén megkoronázták Ferenc Józsefet, 


őfelsége a koronázási ajándékokat kegyeskedett felajánlani a volt honvédek 
árváinak, özvegyeinek és a rokkantaknak segélyezésére. Ezzel elindult 
azon az úton, amelyen az , aradi hóhérlás" egykori elrendelőjéből magyar 
milliók , Ferencjóskája? lett. Teljes amnesztiát is hirdettek — és persze 
egymást követték a fényes ünnepek, abból a fajtából, amely a maga 
korában nagy meghatottságot vagy legalább feltűnést kelt, később azonban 
érdektelenné vagy éppen nevetségessé válik. 


A Habsburg örökösödés rendjét szabályozó XVIII. századi 
pragmatica sanctió-ra hivatkozva a kiegyezés megteremtette az Osztrák— 
Magyar Monarchiát, amely két állam dualista alapon szervezett birodalma 
lett a közös Habsburg-uralkodó alatt. A birodalom egységét a had-, kül- és 
pénzügyek közös intézése volt hivatva biztosítani. Ha az egység a 
következő fél század alatt túl szilárd nem is lett ettől, mindenesetre a közös 
ügyekkel sikerült tárgyat szolgáltatni a dualizmus egész korszakának 
politikai vitáihoz és harcaihoz. 


Deák egyébként nem válaszolt Kossuth  Kasszandra-levelére, 
szabatosabban mondva, azt felelte, hogy nem kíván felelni, mert a levelet 
nem hozzá, hanem ellene írták, a nyilvánosság számára. Röviden utalt még 
— soha senki által kétségbe nem vont — emberi tisztességére és arra, hogy a 
kiegyezés a nemzet akaratát testesíti meg. 


Több mint egy évszázad távlatából, az akkori tények tárgyilagosabb 
ismeretében, a kiegyezés sok hasznos és nem kevés vészes 
következményének tudatában higgadtan ítélhetünk az ügyben. 


Ami a kérdés közjogi oldalát illeti, a vita meglehetősen elavult, lévén, 
hogy az Osztrák-Magyar Monarchia már régóta nem létezik, s ma már 
néhány történészen kívül senkit sem izgathat fel az a téma, hogy a 
pragmatica sanctio Deák módjára értelmezendő-e vagy Kossuth elvei 
szerint. Jurisztikai ügyekhez amúgy sem illik hozzászólnia egy némileg 
rezignált irodalmárnak, aki szerint a jogok főleg papiroson léteznek, míg a 
valóságban inkább az érdekek és erőviszonyok számottevők. 


Az érdekek meztelen nyelvére átfogalmazva e vitát, először is meg 
kell állapítanunk, hogy természetes ellentét állt fenn a Habsburg-udvar (s 
az általa képviselt osztályerők), valamint a magyar nemesség között, mely 
utóbbi bizonyos fokig össznemzeti érdekeket is védett. A múlt század 
hatvanas éveiben az adott összeütközésnek elvben háromféle megoldását 


lehetett elképzelni: Magyarország beolvad a Habsburg-birodalomba, vagy 
teljesen önállóvá válik — vagy kiegyezik. 

Deák egész életének, nézeteinek és tetteinek ismeretében egyetlen 
tisztességes ember sem állíthatja, hogy Magyarország beolvadását, netán 
halálát akarta volna, vagy hogy ellensége lett volna a nemzet 
függetlenségének. Szándékai vitán felül becsületesek voltak. De mert a 
történelemben amúgy sem a szándékok értékelendők, nézzük sorra a 
tényeket. 


Ami a beolvadást illeti, távlatilag ez aligha sikerült volna, de az udvar 
különböző magyar ügynökei kétségtelenül olyan programokon dolgoztak, 
amelyek hazánkat Ausztria egyik tartományának státusában akarták 
konzerválni — jó óvszerül a forradalom, sőt általában a szabadelvűség 
mindenféle veszélyei ellen. 


Ami az elszakadási törekvéseket illeti, ezeket Kossuth testesítette 
meg. Óriási szellemi energiákkal olyan irodalmi, politikai, diplomáciai, 
katonai és összeesküvési akciókat fejtett ki, amelyek már-már meghaladják 
egy ember erejét. De végül is, csaknem húszévi (majd 67 után újabb 
negyedszázados) küzdelme a célt nem érte el. S ami szomorúbb, nem is 
érhette el. 


Marx 1849 után - főleg Szemere Bertalan betegesen elfogult , adatai" 
alapján — olykor igaztalanul ítélt Kossuthról, de abban neki volt igaza, hogy 
forradalmak  , parancsszóra"? nemigen támadnak. Kívülről elhangzó 
parancsszavakra még kevésbé. 


, Támogatni csak létezőt lehet"? -—- mondta Napóleon herceg 
Kossuthnak. S amikor a politizáló Magyarország a königgrátzi vereség 
után sem fegyverért, hanem kiegyezésért kiáltott, bebizonyosodott, hogy 
magyar ellenállás, itthon, döntő erőként nem létezik. S amikor Klapka a 
magyar légió élén ezerötszáz katonájával betört Magyarországra, de 
azonnal vissza is vonult, ez a tény ország-világ előtt kínosan napfényre is 
került. 


Deák 1867. márciusi nagy beszédében név nélkül, de 
félreérthetetlenül kiemelte ,, azon férfiú" érdemeit, ki a negyvennyolcas 
átalakulást ,, megindította s ernyedetlen eréllyel keresztülvitte". ,, Művének 
ezen része — mondta Kossuthról — fennmaradt s fenn fog maradni, míg 
nemzetünk él, és országunk áll, s ahhoz a nemzet emléke és hálája lesz 
mindig csatolva." Ferenc József aligha örülhetett annak, hogy halálos 


ellenségét épp Deák ilyen tisztelettel méltatja. De világos, hogy a haza 
bölcsét nemcsak az emberi tisztesség, hanem politikai számítás is vezette: 
azon férfiú művének ezen részét, tehát Negyvennyolcat azért dicsérte, hogy 
annál nagyobb erkölcsi hatással érvelhessen Negyvenkilenc ellen, , azon 


jet h 


férfiú" életének központi eszméje ellen. 


De mert 49 mellett az ország döntő erőt nem tudott felvonultatni, s 
mert végül is Kossuthnak nem sikerült sem forradalmi összeesküvésekkel, 
sem nagyhatalmi támogatásokkal 49-et feltámasztani, 67 elkerülhetetlenné 
vált. 


Itt röviden, de nem mellékesen utalnunk kell arra, hogy a kossuthi 
tervek megvalósulásuk esetén sem vezethettek volna Magyarország 
eszményi függetlenségére. Révai József egy régi, 1937-es írásában azt 
fejtegette, hogy , a független Magyarország megteremtése Ausztria romjain 
már nem volt érdeke az európai demokráciának, de magának 
Magyarországnak sem, mert a független Magyarország az akkori 
Európában múlhatatlanul a cárizmus vazallusává lett volna". Az okfejtés 
nem elég meggyőző, de annyi tény, hogy a nagyhatalmi segítséggel 
kivívott függetlenségnek ára lett volna, akár III. Napóleon, akár Bismarck 
határozta volna meg ezt az árat. 


A politikai tapasztalatokkal bíró s kivált európai összefüggésekben is 
gondolkodó ellenzékiek tudhatták — sok jel mutatja: tudták is —, hogy 
eszményi függetlenséget Kossuth nagyhatalmi biztatói sem adtak volna. Ez 
is a megbékélési hajlamot növelte. 


A mi lett volna ingatag terepéről azonban térjünk vissza a kopár 
tényekhez: mivel a nemzet óriási többsége a beolvadást nem akarta, de a 
teljes függetlenséget sem tudta kivívni, csak a kiegyezés politikája 
érvényesülhetett mint szükségszerűség. Ezt a szükségszerűséget nem mi 
vetítjük vissza abba a korba, hanem az akkori emberek is érzékelték, 1861- 
től különösen növekvő mértékben. 


Hogy a konzervatívok mennyire siettek a kibéküléssel, fölösleges 
bizonygatni. De még egy Szemere is, aki Marx előtt olyan rettenthetetlen 
forradalmárnak mutatta magát, már az októberi diplomát is lelkesen 
üdvözölte! Pedig neki nem kellett félnie az osztrák titkosrendőrségtől, 
amely nem tudta a diploma elfogadására ijeszteni Deákot... És Eötvös nem 
írta-e Napló-jában, hogy Deák 61 utáni makacssága a , csendes őrület egy 
neme"? 


Ha az ellankadási folyamat ilyen erővel tört utat magának, akkor ezt 
még Deák sem állíthatta meg, legfeljebb kormányozhatta. Így viszont csak 
egy kérdés marad hátra, tudniillik az, hogy az elkerülhetetlenné vált 
kiegyezésen Deák közreműködése a magyarság szempontjából javított-e 
vagy rontott. Az előző, még oly vázlatos összefoglalás talán önmagában is 
érzékelteti, hogy Deák pozitívan munkált közre a kiegyezésben, amely az ő 
kitartása nélkül hamarabb és nagyobb magyar engedményekkel valósult 
volna meg, olyan formában, mely már a kiegyezés nevet sem érdemli meg, 
hanem valóban a behódolás álcázott formája lett volna. 


De a kiegyezés így is , jogfeladáshoz" vezetett — érvelt Kossuth. Deák 
viszont nem alaptalanul bizonygatta, hogy semmiféle jogot fel nem adott. 
Valóban, rosszabb történt a jogfeladásnál: érdekeket adtak fel, valós 
érdekeket. A közös ügyek miatt 67 semmiképpen sem azonos 48-cal. De 
azonos azzal, amit 48-ból békés eszközökkel meg lehetett menteni... A 
Bach-rendszernél, a  provizóriumnál mindenesetre jobb állapotokat 
teremtett. 


De ezzel — folytassuk az ellenérvek vizsgálatát — végképp elvágta a 
fegyveres harc lehetőségét, hiszen a szóba jöhető szövetségesek, kivált az 
olaszok, többé nem számíthattak a magyar felkelésre. Ez is igaz — 
függetlenül attól, hogy sok szövetségesünknek esze ágában sem volt 
valóban háborút vívni a magyarokért. De nem kevésbé igaz az is, hogy 
magyar felkelésre tárgyilagosan már korábban sem lehetett számítani! 


Teleki László húzni akarta az időt — III. Napóleon és Kossuth 
tanácsainak megfelelően -, hogy ,közben? érlelődjenek a felkelés 
feltételei. De a feltételek nem érlelődtek, hanem gyérültek. 


Újabb történetírásunk az adatok tömegével mutatta ki, hogy a 
kiegyezési készülődésekkel szemben hevesebb ellenállás zajlott, mint azt 
sokan korábban hitték vagy ábrázolták (lásd Szabad György Forradalom és 
kiegyezés válaszútján című alapvető munkáját). De azt még senki sem 
bizonyította be, hogy ez az ellenállás felkelésbe tudott volna átcsapni. A 
tiltakozásoktól, a  röpcédulázásoktól,  tüntetésektől, képviselőházi 
felszólalásoktól, sőt összeesküvésektől még nagyon hosszú út vezet a 
fegyveres harcig, s erre az útra a nemzet nem tudott rálépni. 


E tény konzekvenciáit vonta le Deák, aki tudta, hogy nem lehet a 
végtelenségig várakozni. Ezért bölcsnek nevezték hívei, nemegyszer 
politikai ellenfelei is. Még Révai József is, aki pedig általában túl sommás 


szigorral ítélt a kiegyezésről s főleg következményeiről, egy ízben (fentebb 
idézett s különben oly ritkán emlegetett cikkében) odáig ment a kiegyezés 
előkészítőjének elismerésében, hogy szerinte , az emigrációs Kossuthtal 
szemben Deák Ferencnek volt igaza". Mások viszont a kiegyezés ellen 
izgató Kossuth feltétlen igazát védelmezték és védelmezik. 


A történelmi igazságok kiosztásánál ajánlatos kerülni mindenféle 
egyszerűsítést. Heves harcok idején általában két fő tábor alakul ki, vagy 
ide, vagy oda kell felsorakozni. De utólag gyakran megvilágosodik, hogy a 
szembenálló felek ugyanannak az igazságnak szolgáltak. 


Deák és Kossuth 1849 után két különböző, majd ellentétes utat 
követett, egyszersmind azonban, akarva-akaratlanul, egymás kezére is 
játszott. 


Kossuth olykor irreális felszabadítási terveinek, összeesküvéseinek és 
a nagyhatalmakkal folytatott kokettálásainak hátteret, sőt nyomatékot a 
passzív rezisztencia deáki Magyarországa adott! A néma és ellenálló 
országra lehetett hivatkozni Jéröme Napoléon herceg és Cavour előtt 
egyaránt. De fordítva is hatott ez a viszony: az itthoni kitartásra az táplálta 
az erőt, hogy az emigráció szüntelen kísérletei ébren tartották a reményt, 
esetenként az illúziókat is, melyek nélkül néha nem lehet helytállni. Sőt 
magához a kiegyezéshez sem lett volna elegendő a Deák-kör mögött 
tömörülő országgyűlési többség buzgólkodása, ha az udvar — az emigráció 
hanyatlása ellenére is — nem tartott volna a kívülről biztatott forradalmi 
szellem kitöréseitől. 


Akár Kossuth, akár Deák , igazságának" egyoldalú hangsúlyozását a 
későbbi fejlemények sem indokolják. Kossuth próféciája, a megjövendölt 
, nemzethalál?" szerencsére lírai fenyegetés maradt — de ez a száműzött 
kormányzó érdeme is, aki volt magyar-ként ébren tartotta a függetlenségi 
eszmét külföldön, s ennek idehaza is pártot szervezett. Kellett tehát 
Kossuth igazsága is, Deák igazsága is, a kettő együtt szolgálta a nemzet 
érdekeit, egyik inkább a jelenhez tapadva, másik a jövőhöz igazodva, de 
válságos korokban e kétféle politikának együtt kell jelen lennie minden 
nemzet életében. 


Miként Pesten a Kossuth utcából vezet az út a Deák térre, s onnan 
ismét egy Kossuthról elnevezett térre visz a metró, a történelem is hasonló 
útvonalat követett: Kossuth forradalmi 48-ától jutottunk el a deáki 67-ig, de 


fél századdal később ismét a kossuthi vonalra , szállt át"? a nemzet, immár 
teljesen elszakadva Ausztriától. 


De az a tény, hogy e szakításra csak öt évtizeddel 67 után került sor, 
eléggé érzékelteti, hogy a kiegyezés reális társadalmi és nemzeti 
erőviszonyok tartós érvényesülése volt. 


Még néhány szó a kiegyezésről 


A kiegyezéstől, miként Kossuth megjövendölte, háborús katasztrófához 
vezetett a történelem útja. Ez letagadhatatlan. Deák azonban aligha tehető 
felelőssé olyan eseményekért, amelyek négy évtizeddel halála után 
következtek be. Történetfilozófiai logikátlanság determinizmussal vádolni 
azokat, akik szerint az alku elkerülhetetlen volt, de ugyanakkor azt hirdetni, 
hogy az 1914-es tragédia elkerülhetetlenül következett 1867-ből. 


Minden . osztálypolitika szükségképpen bizonyos osztályönzést is 
megtestesít. De ha csak ezt az önzést fejezi ki, előbb-utóbb felborul a 
társadalmi egyensúly. Deák Ferenc a polgárosodó földbirtokosság 
osztályérdekeit fogalmazta meg, de igyekezett, tőle telhetően, az egész 
nemzetben gondolkodni. Utódaiból épp ez a törekvés hiányzott, szájukból a 
nép üres szólamként hangzott. 


Deák Ferenc kioktatta Belcredit arra, hogy a magyar anyák évente 
csak egyszer szülnek. Tisza Istvánnak módjában állt volna ugyanilyen 
szilárdságot tanúsítania Belcredi utódaival szemben. Így tehát a 
világháború felelősségét még közvetve sem lehet a kiegyezés 
megteremtőire hárítani. 


Mint ahogy Irianont sem. 


A kiegyezés kétségtelenül a magyar nemesség, birtokosság, 
nagypolgárság osztályuralmát szilárdította meg — a nemzetiségek felett is. 
A kétséges csupán az, hogy a rettenetesen összebonyolódott nemzetiségi 
probléma e megoldásának milyen reális alternatívája létezett akkor, a 
valóságban (és nem később, és nem a bölcsességeket kínáló 
történelemkönyvekben). 


A XIX. század Közép- és Kelet-Európában a nemzeti-polgári államok 
kialakulásának kora lett. Az az eszme, amely a magyarokat szembeállította 
az osztrákokkal, szükségképpen kifejlődött a magyarországi nemzetiségek 
között is, azokat velünk állítva szembe. Az eszmék harca, a nyelvi 
küzdelem  (stb.) valóságos  érdekellentéteket tükrözött, amelyek 
kibontakozását szólamokkal, ígéretekkel, de még törvényekkel sem lehetett 
megakadályozni. 


Magyarország függetlenségi törekvésének szükségszerű belső 
ellentmondása az volt, hogy minél harcosabban verekedett a saját 
felszabadulásáért, annál biztatóbb példát adott nemzetiségeinek, hogy azok 
is küzdjenek előbb csak jogaikért, majd önállóságukért. Horváth Mihály 
Kossuthtal vitatkozva gúnyosan figyelmeztette is ellenfelét, hogy amikor 
az a feltétlen függetlenséget a nemzetek géniuszában gyökerező, 
, kiirthatatlan aspirációnak" elismeri, , tanulságos példát"? ad , az országunk 
határaiban lakó nemzetiségeknek". , Kedvök jöhetne követni azt — érvelt 
tovább Horváth -, ha még K. L.-tól is helyeseltetni hallják, s meg vagyok 
győződve, K. L. szíve fájna miatta csakúgy, mint a mienk, ha csakugyan 
követnék." 


A gúnyolódás igaztalan azzal az emberrel szemben, aki a polgári 
vezetők között a maga korában a leghaladóbb nemzetiségi felfogást 
követte. De nem nélkülözi az igazság bizonyos magvát, mert Kossuth sem 
volt hajlandó az elszakadásig terjedő nemzetiségi jogok elismerésére. 


Deák azt mondta, hogy nem helyeselheti a történelmi Magyarország 
feldarabolását (egyedül a horvátokat ismerte el nemzet-nek, velük is 
kiegyezésre törekedve). De e tekintetben semmiféle érdemleges különbség 
nem volt Kossuth és Deák felfogása között. A száműzött kormányzó sokkal 
több jogot kívánt biztosítani a nemzetiségeknek, mint a kiegyezők (ez is 
hozzájárult befolyásának csökkenéséhez), de a történelmi Magyarország 
megóvását akarta ezzel is! 


Márpedig a magyarországi nemzetiségek aligha kaphattak volna olyan 
jogokat, amelyek elegendőek lettek volna ahhoz, hogy később, a monarchia 
összeomlása után ne akarjanak önálló nemzetekké válni, illetve azokhoz 
csatlakozni. 


Hangsúlyozzuk a később-et. Mert az az igazság, hogy a múlt század 
közepén e nemzetiségek — a horvátok kivételével — többségükben még nem 
is kívánták a teljes elszakadást. Lenin még 1914-ben is úgy látta, hogy az 


Osztrák-Magyar Monarchiában ,, nincsenek meg (aláhúzás Lenintől) azok a 
tényezők", amelyek a nemzeti államok kialakulásához vezethetnek... Pedig 
pár év múlva létrejött Jugoszlávia és Csehszlovákia, a monarchia romjain. 
Hogy lettek volna meg ezek a tényezők fél századdal korábban? 


Volt persze egy szép elgondolás, a konföderatív köztársaság kossuthi 
eszméje, amely a történelmi Magyarország és a környező államok 
szövetségére épült. De ezt a tervet a román, horvát, szerb, szlovák 
nacionalisták éppúgy ellenezték, mint a magyar nacionalisták, s lévén a 
XIX. század éppen a nacionalizmus százada, ezt az ellenállást lehet 
sajnálni, de megbélyegezni aligha. Arról nem is beszélve, hogy a 
konföderációhoz előbb le kellett volna rázni a Habsburg-uralmat, amihez 
viszont nemcsak Magyarország ereje hiányzott, amit nemcsak Európa 
nagyhatalmai elleneztek, hanem amihez a szomszédos országok és a 
nemzetiségek egyáltalán politikai tudatosságig eljutott osztályainak és 
tömegeinek többsége sem mutatott kedvet. 


Így tehát 1867-ben a ténylegesen érvényesített törvényekhez képest 
sokkal többre reális lehetőség nem volt, elkerülhetetlen kényszerűségek 
szentesíttettek e téren is. S nem a legrosszabb formában, amint ezt sok 
nemzetiségi politikus is elismerte annak idején. 


Gondoljuk csak meg, hogy a forradalmi Franciaország a XVIII. 
század végén a szabadság-egyenlőség-testvériség zászlaja alatt minden 
további nélkül annektálta Belgiumot, és csatlósállamokat hozott létre 
Itáliában. A polgári nacionalizmus természetéhez tartozik, hogy még 
forradalmi szakaszában is csak a saját érdekekre érzékeny, a másik nép 
nacionalizmusát a testvériség elleni bűnnek tekinti. A  kiegyező 
Magyarország (legalábbis 67-ben) nem annektált más nemzeteket, sőt a 
nyelvhasználat, az iskolázás, az egyházi szervezés tekintetében némi 
szabadelvűséget érvényesített, ami kétségtelenül hozzájárult az érintett 
népek kulturális és politikai fejlődéséhez - s ezzel későbbi 
önállósodásukhoz. 


A szocializmusnak — egyáltalán: az elemi demokratizmusnak — 
minden tisztességes híve gyűlöli a nemzetiségi elnyomást, s ezért a mi 
elveinknek nem felelhetnek meg a kiegyezés nemzetiségi törvényei. De 
most arról van szó, hogy az akkori viszonyoknak megfeleltek-e, s e vitában 
anakronisztikus követelményeket a múlttal szembeszegezni értelmetlenség. 
Legyünk a jelenben szigorúak a sovinizmus minden és bárhol jelentkező 


formájával szemben, küzdjünk azért, hogy a jövő még jobban 
összeforrassza népeinket, de a múltat próbáljuk reálisan ábrázolni. 


Az imperialista hatalmak, a kisantant szövetségesei egyébként 
egyetlen — négyzetkilométerrel sem lettek volna  jóindulatúbbak 
Magyarország iránt 1920-ban, csak azért, mert a magyarországi 
nemzetiségek — tegyük fel — több jogot kaptak volna 1867-ben. Irianon a 
kisantant államok vezető köreinek adott jutalom volt háborús 
szereplésükért s kivált a Magyar Tanácsköztársaság leverésében kifejtett 
buzgólkodásukért. Ez elemi tény, amelyet elködösíteni annyi, mint a múlt 
század magyar liberálisaira hárítani a felelősséget a XX. század 
imperialistái által diktált békéért. 

Amennyiben nem pusztán közjogi, nemzetiségi és egyéb eszmei 
szempontból nézzük a kiegyezést, hanem az anyagi és szellemi társadalmi 
haladás talán némileg mégiscsak meghatározó szemszögéből, el kell 
ismernünk, hogy a színmagyar és nemzetiségi területeken egyaránt 
meggyorsult a polgári fejlődés. 

A vasútépítéstől a bank- és gyáralapításokig, a Budapestet, Zágrábot, 
Pozsonyt ma is jelképező épületekig a társadalom minden területén 
maradandó jelek igazolják ezt a haladást. 


A dualizmus tehát nemcsak felemás alku (az is), nem csupán a 
földesúri-polgári osztály uralmának megszervezése (elsősorban az), hanem 
egy általános társadalmi fejlődési korszak is. Egy ilyen periódus a népre 
nehezedő szokásos terhek, a  kapitalizálódással járó nyomor és 
kiszolgáltatottság ellenére a tömegeknek is juttat valamit, s 67 után is 
juttatott. 


, Örült az úr-rend a Deáki tettnek... Csak a plebs maradt egyedül a 
listán" — mondta ki Ady a forradalmi költő ítéletét a kiegyezésről. Jogos az 
indulat, de két kiegészítést hozzá kell tennünk: morzsák a plebsnek is 
jutottak, s az ítéletet ki lehetett mondani, Ady közölhette versét. S azért 
közölhette, mert a kiegyezés után kialakult rendszer ezt megengedte. A nép 
elnyomása először öltött olyan formát Magyarországon, amely tartósan 
érvényesített bizonyos szabadelvűséget, s ezt az elnyomottak is 
kihasználhatták. 

Deáknak persze esze ágában sem volt segítenie a munkásmozgalmat 
(Marx éppenséggel a munkásellenes angol whigekhez hasonlította őt), de 
ez a mozgalom mégis a kiegyezéssel meggyorsított tőkés fejlődés sodrában 


bontakozott ki. , Ezt a tőkés forradalmat valamikor végig kell csinálnunk — 
írta Engels épp a magyar szociáldemokrata vezetőknek 1894-ben. — E 
forradalom kimondhatatlan szenvedéssel sújtja a nép nagy tömegét, de 
csakis ez teremt olyan állapotokat is, amelyek egy új társadalmi rendet 
lehetővé tesznek..." 


Bármilyen felemás volt ez a kiegyezéses liberalizmus, mégiscsak 
adott bizonyos mozgási lehetőséget egy következetesebb szabadelvűség, 
sőt a demokratizmus és a szocializmus eszmei kibontakozásának. 


Engels — 1877-ben kiemelte, hogy — a —— munkásmozgalom 
Magyarországról terjedt át Szerbiába is. Ha egyszer tárgyilagosan megírják 
a közép-európai munkásmozgalom történetét, ki fog derülni, hogy a 
magyarországi szabadelvűség, demokratizmus, sőt szocializmus eszmei 
bázisai miként hatottak más országokban is. E sorok írója azonban nem 
hajlamos a nemzeti büszkélkedésre, s ezért inkább arra szorítkozik, hogy 
nemcsak , az első európai földalatti" épült itt fel, hanem a szabadelvűség a 
dualizmus korában igazán mély gyökereket eresztett, lehetővé téve a 
magyar kultúra felvirágzását: irodalmunk, természet- és 
társadalomtudományunk ekkor kezdte megközelíteni a jó európai szintet. 


Ezt különösen akkor értékelhetjük, ha a dualizmus korát egybevetjük 
az ellenforradalmi  Horthy-korszakkal. Pedig a német vagy olasz 
fasizmushoz képest bizonyos parlamentáris látszatokhoz még annak is 
ragaszkodnia kellett, nem utolsósorban éppen azért, mert a fél százados 
, szabadelvűség?" öröksége még ezt a dühödten ellenforradalmi és 
siralmasan színvonaltalan kormányzó garnitúrát is némileg 
megfontolásokra kényszerítette. 


E viszonyítást mintegy öntudatlanul a magyar nép is elvégezte. Noha 
67-ben s kivált utána sokan ellenezték a kiegyezést, ha nem is az egész nép, 
mint olykor propagandisztikusan írják, később, a világháború, az 
ellenforradalmi terror és a gazdasági válság tapasztalatai nyomán kezdett 
mintegy mítosza képződni , a boldog békeidőknek". 


Ez a legenda sem igazabb a többinél, de azért arra int, hogy a 
kiegyezés népi megítélését sem szabad egyszerűsíteni. 


Befejezés és vallomás 


Cincinnatust , az eke mellől" szólították el ahaza megmentésére, a diktátor 
pedig a jól végzett munka után újra visszavonult birtokaira. Ezért aztán 
Deákot a római vezérhez hasonlították, a megtisztelő párhuzam azonban 
nem is eléggé megtisztelő. Mert Deák még csak diktátor sem volt, birtokait 
is rég eladta, s a kiegyezés létrehozása után maradt ugyanaz és ugyanott, 
aki és ahol korábban volt — szobabérlő az Angol Királyné Szállodában, s 
pártvezér, akinek csupán szellemi és erkölcsi hatalma van. Ahogy előzőleg 
elutasította a miniszterelnöki felkérést, s nem vállalta azt sem, hogy nádori 
minőségben a koronázásnál ő képviselje , a nemzetet", az ünnepek után 
sem fogadott el semmit, még kitüntetéseket sem. , Deáknak még őfelsége 
sem adhat semmit" — tárta szét a kezét Andrássy a király előtt. 


Deák végül kénytelen volt , emlékül" megtartani a királynak és 
nejének fényképét. De mivel a portrékat nagy értékű keretekbe foglalták, 
ez utóbbiakat köszönettel visszaküldte a felséges adományozónak. 


Ez az önzetlenség már-már a szentekére emlékeztet, s ezért Deák köré 
erkölcsi dicsfényt font kora. De a szerénységet, önzetlenséget, 
áldozatkészséget is lehet pózolni, lehet számításból gyakorolni. A szentek 
például a legszámítóbb moralisták, mert áldozataikért örök életet és 
túlvilági üdvösséget kívánnak. Az emberiség nem kis szerencséjére a 
szentek viszonylag ritkán utaznak politikában, márpedig Deák vérbeli 
politikus volt, s semmi köze a megszállottakhoz. 


Közéleti erkölcse alkatából és meggyőződéséből fakadt, és 
szilárdságának helyzete is kedvezett, mert családtalan ember lévén, 
könnyebb volt puritánnak maradnia. De túl mindezen, az érdek és számítás 
az ő tetteiben is megragadható éppúgy, mint mindenki másnál. Kossuthot 
például nemcsak elvei, személyes érdekei is a kiegyezés ellen hangolták, 
hiszen az alku az ő rovására is történt. Deák pedig nemcsak 
meggyőződésből, érdekből is a forradalom feltámasztása ellen foglalt 
állást, mert nem óhajtotta magát kitenni egy új Negyvennyolc súlyos 
próbájának. Vezér mindkettő csak akkor maradhatott, ha a saját elve mellett 
tartott ki. 


Deáknak tudnia kellett, hogy az alku nemcsak sérelmeket tesz jóvá, 
sebeket gyógyít, fejlődést indít meg, hanem korrumpál is, megrontja a 
hitet, az eszményt, melegágya a közéleti rothadásnak. 


Így is lett. A közmorál hanyatlásának azok a vonásai, amelyek Tisza 
Kálmán rendszerén oly riasztón ütköznek majd ki, kezdtek megmutatkozni 


már Deák életében is. A megvesztegetés, a politikai szélhámosság, hivatali 
csalás, mindaz, amit Eötvös A falu jegyzőjé-ben mint feudális nyavalyát 
ábrázolt, most megsokszorozódott, mert kiegészült a közéleti botrányok 
polgárias változataival (bő témakört nyújtva a dualizmus legigazabb 
prózaírójának, Mikszáth Kálmánnak). 

Amikor Deák nem fogadott el sem címet, sem rangot, kitüntetést, 
amikor saját pártjának odavágta, hogy ,, az ördög a ti vezéretek, nem én", 
nem csupán erkölcsi meggyőződését követte, hanem megfontoltan, 
politikusan védekezett az ellen, hogy bárki is az alku haszonélvezőjének 
tüntethesse fel. A Száműzöttel szemben, aki a kiegyezés elleni élő 
tiltakozássá eszményült, ragaszkodnia kellett erkölcsi 
rendíthetetlenségéhez, mint legfőbb igazolásához. Ez az ember, aki 
mindent megszerezhetett volna nagy diadala után, sem az uralkodótól, sem 
az uralkodó osztályoktól nem fogadott el semmit, szinte szegényen élte le a 
kiegyezés után még hátralevő csonka évtizedét. (1876. január 28-án halt 
meg, szívbetegség okozta, hosszú szenvedések után.) 


1868 augusztusában Kertbeny Károly, Petőfinek rossz, de buzgó 
fordítója panaszkodott nála, hogy nem válaszolt levelére. Deák azzal 
mentegetőzött, hogy az év első nyolc hónapjában már több mint kétezer (!) 
levelet kapott, s képviselői munkája mellett nem tud mindegyikre felelni. 
,, Fejedelmeknek, nagy uraknak, gazdagoknak — folytatta -, sokkal 
könnyebb e részben helyzetük, mert ők íratnak titkáraik által. De én 
szegény vagyok, nincs módom titkárt vagy csak írnokot is tartani, minden 
betűt magamnak kell írnom s expediálnom. . ." 


Nem azért idéztem Deák Ferenc emlékezetét, mert Petőfitől, Kossuthtól 
elfordulva új eszményül a kiegyezőt óhajtanám reklámozni. Még kevésbé 
lehetett , célom felületes történelmi analógiákra csábítani a 
közgondolkodást, netán a középutat eszményíteni. Roppant ritkák az olyan 
történelmi pillanatok, amelyek a közvetítőt emelik fel, s a szélsőségeket 
szorítják vissza. Deák ravatalánál egy Habsburg-királyné imádkozott, és 
, sírkápolnájának küszöbére? egy Kossuth Lajos küldött cipruságat — ilyen 
találkozás nincs több történelmünkben. A mai Magyarország helyzete 
különben sem hasonlítható sem a reformkori, sem a 48-as, sem a Bach- 


korszakbeli vagy dualista időszak Magyarországáéhoz. Azokat a 
kérdéseket, melyekkel Deák birkózott, részben megoldotta, részben 
hatályon kívül helyezte az idő. 


De e birkózás közben egy nagy jellem alakult ki, a közéleti tisztesség 
és józanság kivételes példája vált eleven történelmi valósággá. 
E példa a mának is kínál tanulságokat. 


(Budapest, 1975. augusztus 1—24.) 


TARIALOM 


A nemzet prókátora 
Elöljáróban 
Franciscus Deák 
Jogászkultúra 
1823 
Széchenyi naplójából, 1823. május 9. 
Csendes évtized 
Megyei hivatalok 
Deák a halálbüntetésről 
A , hóbortos? követ 
, A jobbágyoknak személy- és vagyonbeli bátorságáról" 
Sérthetetlen elvek és szomorú kénytelenségek 
Deák érvelési modora 
Madarász József emlékirataiból 
Deák contra Metternich 
Deák a szólásszabadságért 
1840 — egy pillanatra: a nemzet élén 
Deák Ferenc Wesselényi Miklóshoz, 1841. október 12. 
Az adott szó embere 
Deák Ferenc Kossuth Lajoshoz, 1844 novemberében 
1848 — a forradalom minisztere 
Gróf Pálffy János emlékirataiból 
Rebellis — szolidaritásból 
Hazai emigrációban 
Solferino után 
Feliratiak és határozatiak 


A felirati javaslatból 


A provizórium idején 

Kossuth Lajos nyílt leveléből 
Kinek volt igaza? 

Még néhány szó a kiegyezésről 
Befejezés és vallomás 


